text:
“Say Salita na Dios et . . . Makapanyari”
“Say salita na Dios et mabilay tan makapanyari.”—HEB. 4:12.
KANSIONEN: 114, 113
1. Akin ya kombinsido ka ya makapanyari so Salita na Dios? (Nengnengen so litratod gapo na artikulo.)
BILANG totoo nen Jehova, kombinsido tayo ya say salita na Dios, say mensahe to ed totoo, “et mabilay tan makapanyari.” (Heb. 4:12) Napruebaan na dakel ed sikatayo ya walay pakayari na Biblia ya umanen so bilay. Arum ed saray agagi tayo et datin matakew, adik, odino imoral. Saray arum et nayarin sikat odino mayaman ed sayan mundo pero singa walay kulang ed bilay da. (Ecl. 2:3-11) Wala ray totoo ya singa anggapo lay ilalo ra o direksion na bilay da balet aromog day dalan na bilay lapud pakayari na Biblia. Nayarin wala ray onian abasam tan agustoan mon eksperiensya ed Say Panag-bantayan diad saray serye na artikulon “Uumanen na Biblia so Bilay.” Tan anengneng mo ya anggan inawat da la so katuaan, kaukolan da nin itultuloy ya paaligwasen so espiritualidad da diad tulong na Biblia.
2. Panon ya apaneknekan nen inmunan siglo ya makapanyari so Salita na Dios?
2 Pankelawan tayo kasi ya dakel natan so akapanggawa na baleg a pananguman lapud panaaral day Salita na Dios? Andi! Nanonotan tayo ed saratan ya eksperiensya iray Kristiano nen inmunan siglo ya say ilalo ra et diad tawen. (Basaen so 1 Corinto 6:9-11.) Kayarin binitla nen apostol Pablo iramay totoon agda natawir so Panarian na Dios, oniay inyarum to: “Ontan so arum ed sikayo nensaman.” Balet anguman ira diad tulong na Biblia tan say masanton espiritu na Dios. Anggan sanen inawat da lay katuaan, arum ed sikara et akagawa na seryoson kasalanan. Binitla na Biblia so sakey ya alanaan a Kristiano nen inmunan siglo ya adispelo, balet akapawil lanlamang. (1 Cor. 5:1-5; 2 Cor. 2:5-8) Agta makapaseseg ya naamtaan ya anggano nanduruman problema so inarap na saray agagi tayo et asarag da iratan diad tulong na Salita na Dios?
3. Antoy aralen tayo ed sayan artikulo?
3 Lapud makapanyari so Salita na Dios tan wala itan ed sikatayo, labay tayon usaren itan ed sankaabigan ya paraan. (2 Tim. 2:15) Diad sayan artikulo, aralen tayo no panon tayon usaren ya maong so pakayari na Salita na Dios (1) diad mismon bilay tayo, (2) no mibibiang tayo ed ministeryo, tan (3) no manbabangat tayo ed kongregasyon. Makatulong irayan panonot pian nipanengneng tayoy panangaro tan pisasalamat ed maaron Ama tayo ed tawen, ya mangibabangat ed sikatayo pian nagunggonaan tayo.—Isa. 48:17.
DIAD MISMON BILAY TAYO
4. (a) Antoy kaukolan tayon gawaen pian walay epekto ed sikatayo na Salita na Dios? (b) Panon mon ipapanaon so panagbasa na Biblia?
4 Pian walay epekto ed sikatayo na Salita na Dios, kaukolan ya regular tayon basaen itan—no nayari et inagew-agew. (Jos. 1:8) Tua ya busy so maslak ed sikatayo. Balet agtayo nepeg ya abuloyan ya walay antokaman ya mamatunda ed regular ya panagbasa tayo na Biblia, anggan saray importantin responsabilidad tayo. (Basaen so Efeso 5:15, 16.) Dakel ed saray lingkor nen Jehova et manggagaway paraan pian nipanaon day inagew-agew ya pambasa na Biblia, balanglan diad kabuasan, diad kaagwan, odino diad labi. Miparay nalilikna da ed salmista ya oniay insulat to: “Ontan lay panangarok ed ganggan mo! Naynay kon dadalepdepen itan.”—Sal. 119:97.
5, 6. (a) Akin ya importante so panagdalepdep? (b) Antoy gawaen tayo pian magmaliw ya epektibo so panagdalepdep tayo? (c) Panon kan nagugunggonaan diad pambabasam tan pandadalepdep mod Salita na Dios?
5 Aliwan say pambasa labat na Biblia so importante, noagta pati say pandalepdep ed nababasa tayo. (Sal. 1:1-3) No gawaen tayo itan, nayarian tayon iyaplika ed mismon bilay tayo so agmanganggan karunongan na satan. Kanian balanglan babasaen tayoy Salita na Dios ed inimprinta odino electronic format, say gagala tayo et pian talosan itan ya maong tan onsabi ed puso tayo.
6 Antoy gawaen tayo pian magmaliw ya epektibo so panagdalepdep tayo? Makakatulong ed dakel so itundan magano kayari ran basaen so sakey ya kabiangan na Kasulatan tan itetepet dad sarili da: ‘Antoy naaralan kod saya nipaakar ed si Jehova? Diad anto ran paraan ya niyaaplikak la so prinsipyo ed sayan kabiangan na Salita na Dios? Anto ni ray kaukolan kon paaligwasen?’ Diad pampikasi tan pandalepdep tayo ed Salita na Dios, mas napakiwas itayon iyaplika so simbawa na satan. Diad ontan, lalo tayon nausar so pakayari na satan diad mismon bilay tayo.—2 Cor. 10:4, 5.
DIAD MINISTERYO
7. Panon tayon nausar ya maong so Salita na Dios diad ministeryo?
7 Antoy makatulong pian nausar tayon maong so Salita na Dios diad ministeryo? Say sakey ya paraan et no lanang tayon usaren itan diad pampupulong tan pambabangat tayo. Oniay imbaga na sakey ya brother, “No bilang ta kaibam si Jehova ya manpupulong ed kaabungan, kasin sika lan lanang so mansalita odino abuloyan mon mansalita?” Say punto to: No ibabasa tayoy Salita na Dios diad ministeryo, aabuloyan tayon si Jehova so mitongtong ed unabung. Say pinilin maong ya teksto et mas makapanyari nen say antokaman ya ibaga tayo. (1 Tes. 2:13) Tepetan moy sarilim, ‘Kasin manaanap ak na pankanawnawan makapangibasa na teksto ed Biblia diad saray napupulongan ko?’
8. Akin et agtayo labat la basta basaen so teksto no manpupulong tayo?
8 Siempre, wala ni kaukolan tayon gawaen nen say basta pangibasa na teksto ed Biblia ed saray nakakatongtong tayo. Akin? Lapud maslak ya totoo et daiset so natatalosan da ed Biblia odino anggapo ni ingen. Ontan so situasyon nen inmunan siglo, tan anggad natan. (Roma 10:2) Kanian agtayo iisipen ya natalosan lan tampol na unabung so teksto lapud binasa tayo itan. Nayari tayon ipaimano iray importantin salita diad bersikulo—ompan sarag tayon basaen lamet—tan ipaliwaway kabaliksan da. Makatulong itan pian say mensahe na Biblia et natalosan tan makasabid puso na saray ondedengel.—Basaen so Lucas 24:32.
9. Panon ya say ibaga tayo antis tayon ibasa so teksto et makatulong pian respetoen na katongtong tayo so Biblia? Mangiter na alimbawa.
9 Say ibaga tayo antis tayon ibasa so teksto et nayarin mamakiwas ed unabung ya respetoen so Biblia. Singa bilang, nayari tayon ibaga, “Nengnengen tayo no antoy ibabaga na Amalsa nipaakar ed saya.” No say katongtong tayo et aliwan Kristiano, sarag tayon ibaga, “Imano yo no antoy ibabaga na Masanton Sulsulat.” Odino no say pupulongan tayo et aliwan relihyoso, nayarin itepet tayo, “Arengel yo la yan makabat a salita nensaman?” Kanian nepeg tayon nonoten so kipapasen na kada too tan itukoy tayoy introduksion tayo.—1 Cor. 9:22, 23.
10. (a) Isalaysay so eksperiensya na sakey ya brother. (b) Panon mo lan apaneknekan so pakayari na Salita na Dios diad ministeryom?
10 Apaneknekan la na dakel ya say pangusar na Salita na Dios ed ministeryo et baleg so epekto to ed saray napupulongan da. Imanoen so sakey ya alimbawa. Sakey a brother so binmisita lamet ed lakin maedad la ya pigay taon lan manbabasa na saray magasin tayo. Imbes ya iderew to labat so sankabaloan ya isyu na Say Panag-bantayan, imbasa na brother so sakey ya tekston wadtan. Binasa toy 2 Corinto 1:3, 4, ya oniay ibabaga to: “Say Ama na maaron panangasi tan say Dios na amin a ligliwa [so] manliligliwa ed sikatayo diad amin a subok a dadalanen tayo.” Atenyeg so liknaan na samay laki, kanian impabasa to lamet ed brother so teksto. Imbaga to ya kakkaukolan da nen asawa to so ligliwa, tan nagmaliw ya interesado ed mensahe na Biblia. Agta talagan walay pakayari na Salita na Dios no usaren tayo itan diad ministeryo?—Gawa 19:20.
NO MANBABANGAT ED KONGREGASYON
11. Anto so responsabilidad na saray brother ya manbabangat ed kongregasyon?
11 Malikeliket tayon amin no onaatendi tayo ed saray aral, ontan met ed saray asemblea tan kombension. Say manunan gagala tayo et pian idayew si Jehova. Nagugunggonaan itayo met ed saray nanaaralan tayo ditan. Kanian saray brother ya manpapaliwawa ed arap et walaan na baleg a pribilehyo. Tan nepeg dan bidbiren ya ambelat itan a responsabilidad. (Sant. 3:1) Nepeg ya lanang dan seguroen ya say ibabangat da et akabase ed Salita na Dios. No walay onian pribilehyom ya manbangat ed kongregasyon, panon mon usaren so pakayari na Biblia diad panagbangat mo?
12. Panon ya naseguro na espiker ya say Kasulatan so sankaimportantian ya kabiangan na paliwawa to?
12 Seguroen ya say Kasulatan so sankaimportantian ya kabiangan na paliwawam. (Juan 7:16) Panon mon nagawaan itan? Say sakey ya paraan et alwaran mo ya anggapoy antokaman—balanglan eksperiensya, ilustrasyon, odino anggan say paraan na panagpaliwawam—ya ompaway a mas importante odino mangalay atension nen saray usaren mon teksto ed Biblia. Tandaan met ya no manbabasa ka na dakdakel ya teksto et agto labay ya ibagan manbabangat ka la manlapud Biblia. Diad tua, no amayamay so usaren mon teksto, anggapo laingen so natandaan na saray dumerengel. Kanian pilim ya maong iray importantin teksto, tan ikdan moy panaon so pambasa, pangipaliwawa, pangiyilustra, tan pangiyaplika ed saratan. (Neh. 8:8) No say paliwawa et base ed outline ya intarya na organisasyon, aralen itan tan saray tekston inusar ditan. Talosan mo no panon ya mankokonektaan iray punto ed outline tan saray teksto. Insan usaren iray apilin teksto pian ipaliwawa iray punto ed outline. (Naromog iray praktikal ya suhestion diad saray aralen 21 anggad 23 na Minabang ed Edukasyon na Teokratikon Eskuelaan Parad Ministeryo.) Manuna ed amin, kerew moy tulong nen Jehova diad pikakasi pian nipasabim iray mabmablin kanonotan to ya walad Salita to.—Basaen so Esdras 7:10; Proverbio 3:13, 14.
13. (a) Antoy epekto ed sakey ya sister na panguusar na saray teksto diad aral? (b) Panon kan nagugunggonaan ed panguusar na Biblia diad saray aral tayo?
13 Say panguusar na saray teksto diad aral et baleg so epekto to ed sakey ya sister ed Australia. Anggano aliwliway naeksperiensya to ed impanugaw to, inawat toy mensahe na Biblia tan indedika toy bilay to ed si Jehova. Balet mairap ton panisiaan ya sikatoy inaro nen Jehova. Pero sinmabi panaon et akombinse lanlamang ya sikatoy inaro na Dios. Antoy akatulong ed sikato? Anguman so panmoria to nen dinalepdep toy sakey ya tekston inusar ed aral tan inkonekta to itan ed arum nin teksto ed Biblia. * Kasin wala met so epekto ed sika na panguusar ed Salita na Dios diad saray aral, asemblea, tan kombension?—Neh. 8:12.
14. Panon tayon nipanengneng ya aapresyaen tayo so Salita nen Jehova?
14 Agta misalsalamat tayo ed si Jehova lapud Salita to, say Biblia? Agto labat inter itan ed totoo lapud panangaro to noagta sinumpal to met so promisa to ya mansiansia itan. (1 Ped. 1:24, 25) Kanian kaukolan ya regular tayon basaen so Salita na Dios, iyaplika itan ed mismon bilay tayo, tan usaren itan pian tulongan so arum. No gawaen tayo itan, ipapanengneng tayo ya talagan aaroen tan aapresyaen tayo iyan espiritual a kayamanan tan nagkalalo la say Autor to, si Jehova a Dios.
^ par. 13 Nengnengen so kahon ya “ Anguman so Panmoriak.”


c: text/html

text:
ISTORYAY BILAY
Anggano Telek Ak, Akapanbangat Ak Nin Siansia ed Arum
Abautismoan ak nen 1941 diad edad kon 12. Balet atalosan ko labat ya maong so katuaan ed Biblia nen 1946. Akin? Istoryaen kod sikayo.
NEN manga 1910, saray ateng kon manaayam ed Tbilisi, Georgia et inmalis ed Canada, tan nanayam irad melag ya abung ed uma ya asingger ed Pelly, Saskatchewan, diad western Canada. Niyanak ak nen 1928, tan siak so bolirek ed sikamin anem ya sanaagi. Inatey si Tatay anem bulan antis ak ya niyanak, tan inatey si Nanay nen sakey taon ko ni labat. Ag-abayag et inatey met so sankapanguloanan ya atsik ya si Lucy nen 17 so taon to. Kanian si Uncle Nick lay angasikaso ed sikamin sanaagi.
Sakey ya agew, nen manga duay taon ko, anengneng na pamilyak ya guguyoren koy ikol na kabayo. Ataktakot ira ompan depakan ak na kabayo, kanian inmeyag ira pian banoen ak
Walay kaaro na pamilya mi ya imbaga ton mas maong no maneskuela ak ya kaiba na saray telek ya ugugaw, kanian impa-enroll to ak nen Uncle Nick ed eskuelaan na saray telek ya asingger ed Saskatoon, Saskatchewan. Impanayam da ak ed lugar ya arawi ed pamilyak. Limay taon ko ni labat ed saman kanian natatakot ak. Pasempeten da ak labat no holiday tan bakasyon ed eskuelaan. Ag-abayag, akaaral ak na sign language tan nai-enjoy ko lay migalaw ed arum ya ugugaw.
NAARALAN KOY KATUAAN
Nen 1939, say sankatatkenan ya mabilay ya atsik ya si Marion et akiasawa ed si Bill Danylchuck, tan sikara lay angasikaso ed sikami nen atsik Frances. Diad pamilya mi, sikaray unonan apulongan na saray Tasi nen Jehova. Legan na bakasyon mid eskuelaan, gagawaen day anggaay nayarian dan ibangat ed siak iray naaaralan dad Biblia. Diad tua, mairap kamin makapantalosan ta agda amtay sign language. Balet anengneng da ya talagan labay koy makaaral na Biblia. Atalosan ko ya mikonektaan ed ibabaga na Biblia iray gagawaen da , kanian akila ak ed sikaran manpulong. Ag-abayag et labay ko lay manpabautismo, kanian nen Setyembre 5, 1941, binautismoan ak nen kuya Bill diad sakey a drum ya napnoy danum ya inasol ed bobon. Ambetebetel may danum!
Nen 1946, nen nambakasyon ak ed sikami, akikombension kami diad Cleveland, Ohio, U.S.A. Diad unonan agew na kombension, nansusublayan iray atsik ya nannota parad siak pian natalosan koy programa. Balet diad komaduan agew, misalsalamat ak nen naamtaan kon walay grupo na saray telek tan walay sign-language interpreter ya wadman. Kanian na-enjoy ko lay programa, tan malikeliket ak ta natatalosan ko lan maong so katuaan ed Biblia!
IMBANGAT KOY KATUAAN
Kakkasumpal na World War II ed saman tan sankapatnagan so nasyonalismo. Kayari na kombension, apabiskeg ak ya idepensa so pananisiak diad eskuelaan. Kanian agak la mibibiang ed pansaludo et watawat tan diad national anthem. Agak met la manseselebra na saray holiday tan agak la mimimisa anggano requirement itan ed eskuelaan. Ag-agustoan itan na staff ed eskuelaan mi, tan sinali da ak ya taktakoten tan titilaan da ak pian umanen koy desisyon ko. Lapud saya, mankelaw iray kaeskuelak, balet angiter itan ed siak na pankanawnawan manpulong. Ag-abayag, arum ed saray kaeskuelak ya singa si Larry Androsoff, Norman Dittrick, tan Emil Schneider et inawat day katuaan, tan anggad natan et matoor iran manlilingkor ed si Jehova.
No oonla ak ed arum ya syudad, seseguroen ko ya napulongan ko ray telek. Singa bilang, diad sakey ya grupo na saray telek ed Montreal, apulongan koy Eddie Tager, kabataan a laki ya membro na satan ya grupo. Sikatoy walad sign-language congregation diad Laval, Quebec anggad impatey to nen imbeneg a taon. Akabat ko met si Juan Ardanez ya makulin man-research pian naseguro to ya tua so ibabaga na Biblia, ya singa saray taga Berea nensaman. (Gawa 17:10, 11) Inawat to met so katuaan tan matoor a nanlingkor bilang elder diad Ottawa, Ontario anggad impatey to.
Nen 1950, nanayam ak ed Vancouver. Labalabay kon pulongan iray telek, pero agkon balot nalingwanan imay eksperiensyak nen apulongan ko diad karsada so sakey ya biin aliwan telek, si Chris Spicer. Inawat toy subscription na magasin tan labay ton nakabat koy asawa to ya si Gary. Kanian linma ak ed abung da tan abaybayag kamin nandiskusyon, ya isusulat mi ray labay min ibaga. Kayari to man, agko la ra anengneng. Balet kalabas na pigaran taon, abigla ak ta anengneng da ak ed sakey ya kombension diad Toronto, Ontario. Diad saman ya agew et manpabautismoy Gary. Ipapanonot ed siak na sayan makapaliket ya eksperiensya ya importantin agtayo ontutundan manpulong, ta agtayo amta no iner odino kapigan ontubo so katuaan.
Ag-abayag, pinmawil ak ed Saskatoon. Walay akabat kod man ya sakey ya ina tan labay ton iyaralan ko na Biblia so kambal ya ananak to ya telek, si Jean tan Joan Rothenberger. Mani-eskuela ra ed samay eskuelaan na saray telek ya nanaralan ko. Ag-abayag, inanabang la na sarayan mamarikit ed saray kaklase ra so nanaaralan da. Limara ed saray kaklase da so nagmaliw ya Tasi nen Jehova. Sakey ed sikara si Eunice Colin. Akabat ko la nensaman si Eunice diad eskuelaan na saray telek nen magano ak lan man-graduate. Nanonotan ko, inikdan to ak na kendi tan tinepet to no sarag to ak ya nakaaro. Sikatoy nagmaliw ya importantin maong ed bilay ko
Nen naamtaan na nanay nen Eunice ya sikatoy manaaral na Biblia, imbaga tod principal na eskuelaan ya kombinsien to ya ontunda. Inala na principal iray libron panaaralan to. Balet, pursigidoy Eunice ya iyuna si Jehova ed bilay to. Nen labay to lay manpabautismo, imbaga na atateng to, “Sige, no man-Tasi ka, layas ka lad abung!” Nen 17 so taon nen Eunice, sikatoy tinmaynan ed abung da, tan walay pamilya na Tasi ed lugar da ya angawat tan angasikaso ed sikato. Intuloy toy nanaral na Biblia, insan abautismoan. Nankasal kami nen 1960, pero aglinma iray ateng to. Balet kalabas na pigaran taon, nirespeto da kami lanlamang lapud saray papanisiaan mi tan lapud paraan na impamabaleg mid ananak mi.
INASIKASO AK NEN JEHOVA
Telek kamin sanasawa, pero awalaan kami na pitoran anak a lalaki ya aliwan telek. Anggan mairap, sineguro mi ya amta day man-sign language pian makapantalosan kami tan nibangat mid sikara so katuaan. Balbaleg ya tulong iray agagi ed kongregasyon. Singa bilang, nen nan-ayew so sakey ya anak mi diad Kingdom Hall, walay ateng ya angidalem ed sikami, ya insulat to itan ed papel. Kanian nipetek mi itan ya tampol. Natan, say apatiran ananak mi ya si James, Jerry, Nicholas, tan Steven pati say kaasawaan da tan ananak da et matoor ya manlilingkor ed si Jehova. Elder iran apat. Ontan met, si Nicholas tan say asawa ton si Deborah et ontutulong ed sign-language translation diad Britain branch. Si Steven tan say asawa ton si Shannan et kaiba ed sign-language translation team diad United States branch.
Saray anak kon si James, Jerry, tan Steven kaiba iray asawa da ya onsusuportad panagpulong ed sign language diad nanduruman paraan
Sakey bulan antis na koma-40 ya anibersaryo na kasal mi, agla nilabas nen Eunice so sakit ton cancer. Makmakpel anggano pinasyay paniirap to. Akatulong so pananisia tod kioli pian mansiansian mabiskeg. Tatalaranan koy panaon ya nanengneng ko lamet si Eunice.
Nen Pebrero 2012, atumba ak tan apiley ak ed balangbang, tan kaukolan lan walay mangasikaso ed siak. Kanian akiayam ak ed sakey ed saray anak ko tan say asawa to. Natan et wala kamid Calgary Sign-Language Congregation, tan anggad natan et manlilingkor ak bilang elder. Diad tua, natan ak labat akaiba ed kongregasyon ya sign-language. Abaybayag ak ya walad English congregation
Diad tua, wala ray panaon ya nadidismaya ak tan labay ko lay onsuko ta agko natatalosan so ibabaga na arum odino singa agnatatalosan na arum iray pankaukolan na saray telek. Balet diad saraman a panaon, sankanonot ko iramay imbaga nen Pedro ed si Jesus: “Katawan, siopa ni so laen mi? Walad sika iray salita a mangitonton ed bilay ya andi-anggaan.” (Juan 6:66-68) Singa saray arum ya agagin telek ya kapanaonan ko, naaralan koy magmaliw ya maanos. Naaralan koy manalagar ed si Jehova tan ed organisasyon to, tan talagan agunggonaan ak ed satan! Natan et dakdakel lay espiritual ya naakan diad mismon lenguahek, tan panliliketan koy miulop ed saray agagi diad aral tan kombension na ASL. Talagan maliket tan makabaliksan so bilay ko diad panlilingkor kod si Jehova, say maomaong a Dios tayo.

robotstxt: allowed

filter: keep


text:
Kasin nanononotan mo ni ray eksperiensyam nensaman ya kaibam iray lingkor nen Jehova—makapaseseg ya aral, makapaliket ya kombension, balibalin eksperiensya ed ministeryo, odino simplin piistoryaan ed sakey ya agi? Labay ton ibaga, agmo ni alingwanay Jehova, tan agto ka met nilingwanan. Makakaliket ton nononoten so matoor ya impanlingkor mod sikato nensaman tan labalabay to kan tulongan ya ompawil ed sikato.
Oniay imbaga nen Jehova: “Siak a mismo so mananap ed saray karnerok, tan siak so mangasikaso ed sikara. Asikasoen ko iray karnerok a singa sakey a managpastol ya aromog to la iray nitaytayak a karnero to tan papakanen to ra. Diad agew na saray lurem tan makapal a bilunget et iliktar ko ra ed amin a pasen a nitayakan da.”—Ezequiel 34:11, 12, NW.


text:
LEKSION 3
Talaga Kasin Nanlapud Dios so Maong a Balita?
1. Siopa so Autor na Biblia?
Say maong a balita ya manbilay iray totood dalin diad andi-anggaan et nabasad Biblia. (Salmo 37:29) Say Biblia et koleksion na 66 ya angkelag iran libro. Angusar so Dios na manga 40 matoor a lalaki ya angisulat ed saratan. Say unonan limaran libro et insulat nen Moises manga 3,500 taon lay apalabas. Say sankasampotan a libro et insulat nen apostol Juan masulok ya 1,900 taon lay apalabas. Siopay akan-ideya ed saray insulat da? Inusar na Dios so masanton espiritu to pian ipasabi mensahe to ed saray nansulat na Biblia. (2 Samuel 23:2) Aliwan sarili dan ideya so insulat da noagta no antoy impaisulat na Dios ed sikara. Kanian si Jehova so Autor na Biblia.
2. Panon tayon nasegurado ya nanlapud Dios so Biblia?
Amta tayon say Biblia et nanlapud Dios ta tinmua iray impropesiya na satan a nagawad arapen, anggan saray angkekelag a detalye. Ag-itan nagawaan na too. (Josue 23:14) Say Makapanyarin-amin a Dios labat so makapangibaga no anton talagay nagawad arapen.
Lapud say Biblia et nanlapud Dios, anggapoy makapipara ed satan. Binilyon lan kopya na satan so nibunog ed nilasus a lenguahe. Anggano datdaan lan libro so Biblia, ag-itan kontra ed dugan siensia. Sakey ni, agmet mankokontraan so insulat na saramay 40 ya lalaki. * Ontan met, mabitabitar ed Biblia so kualidad na Dios ya aro, tan walay pakayari na satan ya umaney kabibilay na totoo parad pankaabigan da. Sarayan paneknek so angombinse ed minilyon a totoo ya say Biblia et Salita na Dios.
3. Anto ray nabasad Biblia?
Say sakey ed saray manunan tema na Biblia et say maong a balita ya walay balibalin gawaen na Dios parad totoo ed arapen. Ipapaliwawa na Biblia no akin ya naandi so pankanawnawa na too ya manbilay ed paraison dalin tan no panon ya nipawil so paraiso.
Nabasa met ed Salita na Dios iray ganggan, prinsipyo, tan bilin to. Ontan met, akarekord ed Biblia no panon so impideneng na Dios ed totoo nensaman. Naaralan tayod ’tan no anto so personalidad na Dios. Kanian natulongan ka na Biblia a kabatey Dios. Naaralan mod ’tan no panon kan magmaliw a kaaro to.
4. Panon mon natalosan so Biblia?
Tulongan ka na sayan brosyur a natalosay Biblia singa ed samay paraan nen Jesus. Sansakey ton sinalambit so pigaran teksto ed Biblia insan to impaliwaway “kabaliksan na Kasulatan.”
Talagan anggapoy mipara ed maong a balita ya nanlapud Dios. Balet ta wala ray totoon ag-interesado ed satan, pansyodotan ni ingen na arum itan. Agka manpapaapektod sikara. Say pambilay moy andi-anggaan et akadependid pangabat mod Dios.
^ par. 3 Nengnengen so brosyur ya Libron Parad Amin a Totoo.
Manaral Ni
MAONG A BALITA YA NANLAPUD DIOS!
Panon Tayon Naseguro ya Tua so Biblia?
No nanlapud Dios so Biblia, seguradon anggapoy arum a libron makapiparad satan.
Anto so Peteg ya Ibabangat na Biblia?
Say Biblia—Libron Nanlapud Dios
Panon kan natulongan na Biblia pian nasarag mo ray problema? Akin et segurado kan tua iray impasakbay to?
Anto so Peteg ya Ibabangat na Biblia?
Antoy Tua Nipaakar ed Dios?
Parad sika, iyaansakit ka kasi na Dios? Amtaey personalidad na Dios tan no panon kan makapikaaro ed sikato.


text:
Wala ’tay Ngaran na Dios?
Dakel so titulo na Dios, kaiba lay Makapanyarin-amin, Amalsa, tan Katawan. (Job 34:12; Eclesiastes 12:1; Daniel 2:47) Balet wala kasi ngaran to?
Manaral Ni
Anto so Peteg ya Ibabangat na Biblia?
Antoy Tua Nipaakar ed Dios?
Parad sika, iyaansakit ka kasi na Dios? Amtaey personalidad na Dios tan no panon kan makapikaaro ed sikato.
BALON MUNDO A PATALOS NA MASANTON KASULATAN
Say Ngaran na Dios ed Hebreon Kasulatan
Akin et inusar na Balon Mundo a Patalos so ngaran a “Jehova” anta inekal na dakel ya patalos so ngaran na Dios?


text:
JW LIBRARY
I-download tan I-manage Iray Publikasyon—Android
Nilasus iran libro, brosyur, tract, tan video so sarag mon basaen tan bantayan diad JW Library anggano agka aka-connect ed internet.
Tumboken irayan instruksion pian i-download tan i-manage iray publikasyon:
Man-download na Publikasyon
Sarag moy man-download na anggan pigaran publikasyon ya labay mon basaen tan aralen offline.
Lukasan so navigation drawer, tan pindoten so Publications pian nanengneng iray publikasyon.
Pindoten so Languages button pian nanengneng so amin ya lenguahe ya wala ray available ya publikasyon. Manpili na lenguahe ya labay mon nengnengen. Saray lenguahen lanang mon uusaren et walad unaan. No labay moy man-search na lenguahe, i-type so ngaran na lenguahe.
Walay pigaran paraan pian nanengneng iray publikasyon ed JW Library.
Diad By Type ya seksion, wadia ray publikasyon ed pinilim ya lenguahe ya pinan-iiba iray parehon klase na publikasyon, singa saray libro, tract, o video. No pindoten moy sakey ya klase na publikasyon, walay ompaway ya kaaruman ya pampilian, singa Say Panag-bantayan no anton taon o saray kategorya na video. Pindoten so All Types pian makapawil ed saray klase na publikasyon.
Diad What’s New ya seksion, nanengneng no anto ray balo ya nayarin i-download diad pinilim ya lenguahe.
Saray publikasyon ya agni ni-download et walaan na cloud icon. Pindoten so publikasyon pian ni-download itan. No in-download mo la itan ed gadyet mo, naandi so cloud icon. Pindoten lamet so publikasyon pian nabasam itan.
Diad Downloaded ya seksion, nanengneng so amin ya in-download mon publikasyon ed anggan anton lenguahe. Sarag mon i-sort itan ed Frequently Used, Rarely Used, o Largest Size.
I-delete so Publikasyon
Sarag mon i-delete so sakey ya publikasyon no agmo la itan kailangan odino pian naaruman so storage space mo.
Lukasan so navigation drawer tan pindoten so Publications, insan pindoten so sakey ya klase na publikasyon (singa bilang, Books) pian nanengneng iray publikasyon. Diad publikasyon ya labay mon i-delete, pindoten so More button; insan pindoten so Delete.
No kailangan mon aruman so storage space mo, sarag mon i-delete iray publikasyon ya matalag mon uusaren odino balbaleg. Lukasan so navigation drawer tan pindoten so Publications. Onlad Downloaded ya seksion; insan i-sort itan ed Rarely Used o Largest Size. I-delete iray publikasyon ya agmo la kailangan.
I-update so Publikasyon
No maminsan, walay update ed sakey ya publikasyon ya in-download mo.
Nanengneng so refresh icon ed publikasyon ya walay update to. No pindoten mo so publikasyon, walay nabasam ya message ya in-update itan ya publikasyon. Pindoten so Download pian na-update, o pindoten so Later pian basaen so datin in-download mo.
No labay mon nanengneng no wala ray update ed saray in-download mon publikasyon, lukasan so navigation drawer; pindoten so Publications. No walay update, nanengneng so Pending Updates ya seksion. Pindoten itan pian ompaway so amin ya kailangan ya i-update. Pindoten so publikasyon pian i-update itan, o pindoten so Update All button pian i-download so amin ya update.
Sarayan feature et in-release nen Pebrero 2015 kaibad JW Library 1.4, ya compatible ed Android 2.3 odino ed mas balon bersion. No agmo nanengneng irayan feature, tumboken iray instruksion diad artikulon “Gapoan ya Usaren so JW Library—Android,” ya walad Sankabaloan Iran Feature.


text:
Totontonen ed Proteksion na Data
Rerespetoen na organisasyon na Saray Tasi nen Jehova so kanepegan na totoo ed privacy base ed saray prinsipyo ya walad Biblia. Bibidbiren na organisasyon da ya kaukolan so lukas tan prangkan komunikasyon tan say pankolekta na personal tan sensitibo iran personal ya impormasyon pian naasikaso iray pankaukolan na saray Tasi nen Jehova tan pian nagawaan iray relihyoson aktibidad da tan say itutulong dad totoo, tan say pankaukolan ya pansiansiaen ya kompidensyal iray impormasyon tan naseguro ya saratan et naprotektaan. (Proverbio 15:22; 25:9) Importantin maong ed sikara ya pansiansiaen ya kompidensyal iray bengatla.—Proverbio 20:19.
Diad nanduruman bansa et wala ray ley ed proteksion na data pian naprotektaan so kanepegan na totoo ed privacy. Abayag lan rerespetoen na organisasyon na Saray Tasi nen Jehova iray kanepegan ed privacy tan pansiasiansiaen dan kompidensyal iray impormasyon, antis nin agawa iray ley ed proteksion na data. Itultuloy na organisasyon na Saray Tasi nen Jehova so abayag da lan gagawaen ya pamproprotekta ed saray iiter ed sikaran impormasyon, tan natan et wala la itan ed sayan totontonen.
Sakop na Totontonen
Sayan totontonen et onaplika ed interon organisasyon na Saray Tasi nen Jehova, ya irerepresenta na saray branch office ya walad interon mundo.
Proteksion na Data
Say organisasyon na Saray Tasi nen Jehova so mangaasikaso na amin ya personal ya data o impormasyon ya tutumboken da irayan prinsipyo:
Saray personal ya impormasyon et iproseso diad patas a paraan tan unong ed ley.
Saray personal ya impormasyon et kolektaen, iproseso, tan usaren labat no kaukolan pian nagawaan na Saray Tasi nen Jehova iray relihyoson aktibidad da tan say itutulong dad totoo.
Saray personal ya impormasyon et susto tan updated. Antokaman ya lingo et i-correct ya tampol no naamtaan na organisasyon.
Saray personal ya impormasyon et pansiansiaen anggad kaukolan parad importantin gagala na organisasyon.
Ipanengneng so konsiderasyon bilang respeto ed kanepegan ed data na saray angiter na personal ya impormasyon.
Wala ray gawaen diad teknikal tan diad organisasyon pian napaliisan so ag-autorisado o ilegal ya pangipaamta ed personal ya impormasyon. Amin ya computer ya walay aka-save ya personal ya impormasyon et inikdan na password ya saray autorisadon user labat so makaamta ed saratan ya password. Saray opisina et ila-lock kayari oras na trabaho tan saray autorisado labat so makaloob.
Ag-isend iray personal ya impormasyon ed arum ya branch puera labat no kaukolan itan pian nagawaan iray relihyoson aktibidad tan say itutulong ed totoo na organisasyon na Saray Tasi nen Jehova, a diad satan et inmabuloy so amin ya Tasi nen Jehova base ed bulos tan boluntaryon desisyon da ya magmaliw ya Tasi nen Jehova tan ipabidbir so sarili da bilang Tasi nen Jehova.
Kanepegan na Angiter na Personal ya Impormasyon
Samay angiter na personal ya impormasyon et ikdan na kanepegan ed proteksion na personal tan sensitibo iran personal ya impormasyon tan pangi-correct o pangi-delete ed saray personal tan sensitibo iran personal ya impormasyon, unong ed gagawaen na Saray Tasi nen Jehova ya nabasad sayan totontonen.
Siopaman ya manggaway request ya walad sayan seksion et nepeg ya mangiter na pakabidbiran ed sikato.
No say angiter na impormasyon et man-request ya i-access, i-correct, odino i-delete so personal ya impormasyon o sensitibon personal ya impormasyon nipaakar ed sikato, ikonsidera na organisasyon ya gawaen so request to diad pambalanse ed interes na samay man-rerequest ya i-access o i-correct o i-delete so data odino say interes na organisasyon, kaibay pangikonsidera no say panggawa na request et mameligro ed kanepegan na organisasyon ed bulos a panagdayew tan panggawa na relihyoson aktibidad.
Importante ed organisasyon ya permanentin pansiansiaen so impormasyon nipaakar ed kipapasen na sakey ya indibidual bilang Tasi nen Jehova. Say pangi-delete ed satan ya impormasyon et nayarin makaderal ed relihyoson papanisiaan tan gagawaen na organisasyon.
Kanepegan ya Onapela
No pakalikna na sakey a too et agniiter iray kanepegan to, sikatoy nayarin onapela ed Branch Committee diad panamegley na sulat. Say sulat et nepeg ya ipawit diad loob na duaran simba kayarin agawa so rason na pangiyapela.


text:
LEKSION 25
Akin ya Mangipapaalagey Kami na Kingdom Hall, tan Panon Min Nagagawaan Itan?
Diad tawag ni labat ya Kingdom Hall, naamtaan lan say manunan topic ed Biblia ya aaralen ditan et say Panarian na Dios—say tema na ministeryo nen Jesus.—Lucas 8:1.
Sentro itan na tuan panagdayew. Diad Kingdom Hall oorganisaen na Saray Tasi nen Jehova so panangipulong ed maong a balita na Panarian diad saray teritorya da. (Mateo 24:14) Nanduruma so kabaleg tan desinyo na saray Kingdom Hall, balet ta simpli labat iratan. Maslak et pigaran kongregasyon so manguusar ed sakey a Kingdom Hall. Diad apalabas iran taon, angipaalagey kami nilibon Kingdom Hall (say average et limara kada agew) ta ondarakel so membro tan bilang na kongregasyon. Panon min nagagawaan itan?—Mateo 19:26.
Walay pundo ya nigana parad panagpaalagey. Ipapawit iyan donasyon ed branch office pian nipabayes ed saray kongregasyon a manpaalagey odino man-renovate na Kingdom Hall da.
Ipapaalagey iratan na saray volunteer a nandurumay nanlapuan da. Diad dakel a bansa, wala ray inorganisan Kingdom Hall Construction Group. Wala ray team na construction servant tan volunteer ya ontutulong ed saray lokal a kongregasyon ed pangipaalagey na Kingdom Hall da. No nasumpal day sakey, onla ra lamet ed sananey a lugar, anggan diad saray ararawin pasen ed bansa ra. Diad arum a bansa, wala met iray kualipikadon Tasi ya mangididirehi ed pampaalagey tan pan-renovate na saray Kingdom Hall ed saray bansan niyasain ed sikara. Anggan wala ray manboboluntaron skilled a trabahador ed amin ya proyekto, say karaklan ya ontutulong et saray membroy kongregasyon a mangusar ed Kingdom Hall. On, nagagawa iyan amin diad tulong na espiritu nen Jehova tan impapuson sagpot na saray lingkor to.—Salmo 127:1; Colosas 3:23.
Akin et Kingdom Hall so tawag ed pasen ya pandadayewan mi?
Panon kamin makakapanpaalagey na saray Kingdom Hall ed interon mundo?
Manaral Ni
ARAL
Antoy Gagawaen Diad Kingdom Hall?
Loob ka tan nengneng mo.
SIOPA RAY MANGGAGAWA NA LINAWA NEN JEHOVA NATAN?
Anto ray Gagawaen Mi Sano Aral Mi?
Naisip mo ta la no anto ray gagawaen mi sano aral mi? Seguradon naap-apresyam so kualidad na panag-aral na Biblia ya nanengneng mo.


text:
MANUNAN ARTIKULO | SAKIT
Protektaan so Laman Mo ed Sakit
DAKEL ya syudad nensaman so protektado na malet tan ataragey iran padir. No nabungaw na kalaban so anggan melag labat ya parte na padir, delikado la so interon syudad. Say laman mo et singa syudad ya apadiran. No mabiskeg so pandepensam o resistensyam, protektado so laman mo ed saray sakit. Nengnengen so limara ya posiblin pakalaan na sakit tan no anto ray sankaabigan ya panlaban mo.
1 DANUM
SAY PELIGRO: Matmainomay ya makaloob iray mikrobyo ed laman mo no makainum kay marutak ya danum.
SAY PANLABAN MO: Say sankaabigan ya panlaban et seguroen ya agnarutakan so suplay na danum yo. No antam odino walay suspetsam ya marutak so suplay na danum yo, wala ray paraan ya nagawaan mo pian nasegurom ya malinis itan. * Ikargay nainum ya danum ed pananginan ya nansakob, tan nepeg ya malinis so usaren ya panagkaor o mangusar na panagkargaan ya walay faucet to. Agmon balot ikakama so limam ed malinis ya danum ya iinumen. No posible, manayam kayod lugar ya tutumboken na totoo so dugan paraan na panaggaway kasilyas pian agnakontaminado so panlalapuan na danum.
2 NAAKAN
SAY PELIGRO: Posiblin wala ray mikrobyo ed saray kakanen mo.
SAY PANLABAN MO: Nayarin balibalin nengnengen so naakan tan singa masustansia, balet wala manayay mikrobyo to. Kanian iyugalim ya urasan ya maong so amin ya prutas tan pising. Seguroen ya malinis iray gamit ed kusina, saray pantatapewan mo, tan say limam no manluluto odino mangipaparungo kay panangan. Wala ray naakan ya kaukolan ya nasabi so dugan petang no iluluto pian ompatey iray mikrobyo ya panlalapuay sakit. Agmo la kakanen no duma lay kolor, angob, tan taway to—ta sinyales iratan ya napno lay mikrobyo. Ikargan tampol ed refrigerator iray akeran naakan. No walay sakit mo, nepeg ya aliwan sikay manluto o mangiparaan na kanen na arum. *
3 INSEKTO
SAY PELIGRO: Nayarin naalisan ka na sakit no naketket ka na saray insekto ya walaan na virus.
SAY PANLABAN MO: Agka ompapaway ed abung diad oras ya dakel so insekto ya mangaawit na sakit, odino mansulong ka na kawes ya andukey so taklay to tan manpantalon ka pian agka bastabasta naketket. Mangusar kay moskiteron walay insecticide to no onugip ka, odino mangusar ka na lotion, spray, o arum ni ya paarawien to ray insekto. Ibantak iray panagkargaan ya natitipon so danum tan nayarin paniknolan na saray ageyet. *
4 AYAYEP
SAY PELIGRO: Saray mikrobyo a kaslakan ya walad saray ayayep et nayarin panlapuan na sakit no niyalis ed too. No naketket o naguyames ka na alagam o sananey ya ayep, odino nakamam so tai ra, nayarin mansakit ka.
SAY PANLABAN MO: Saray arum et panaayamen dad paway na abung iray alaga dan ayep pian agda naynay ya nabembenan iratan. Urasan moy limam tan sabon mon maong kayarim ya bembenan so alagam ya ayep, tan agmon balot bebembenan iray talin ya ayep. No naketket o naguyames ka, urasan mon maong so sugat mo tan manpadoktor ka. *
5 TOTOO
SAY PELIGRO: Saray arum ya mikrobyo et mimilad talsik na ilol na inmukok odino binmasis ya kaabay mo tan makaloob iratan ed laman mo. Posible met ya onalis iratan diad ilakap odino pipasamano. Saray mikrobyo ya manlalapud arum ya too et nayarin walad saray bembenan na kapot, barandilyas, telepono, remote control, odino screen tan keyboard na computer.
SAY PANLABAN MO: Agka miuusar o manpapabayes na personal iran gamit, singa say panag-ahit, toothbrush, odino tuwalya. Paliisan ya nadiwit iray fluid ya nanlapud ayayep odino arum ya totoo, singa say dala tan arum ni ya nandala. Agmo ibabaliwala so kaimportantian na mabetbet ya panuras a maong na limam. Atan lay sankaepektiboan ya nagawaan mo pian agla onkayat so sakit.
No posible, dia ka labat ed abung no walay sakit mo. Imbaga na U.S. Centers for Disease Control and Prevention ya no onukok odino ombasis ka, pepetan moy sangim na tisyu odino iyarap mod taklay na kawes mo, aliwan diad limam.
Oniay ibabaga na abayag lan nisulat ya proverbio: “Say marunong et ompapaliis no nanenengneng toy peligro.” (Proverbio 22:3) Dugaruga itan ya bilin ta dakdakel la natan so onkakayat ya makapatey a sakit ed interon mundo! Kanian maong no onkonsulta kad health center yo pian naamtaan mo no anto ray nepeg mon gawaen. Nepeg ya mapalinis kad laman tan kaliberliber mo, tan kaukolan mon pabiskegen so resistensyam pian makaiwas kad sakit!
^ par. 6 Walay pigaran paraan ya irerekomenda na World Health Organization pian magmaliw ya mas malinis so danum yo, singa say pangiyan na chlorine, pangipaagew, pansapit, tan pangipaluag.
^ par. 9 Parad kaaruman ya impormasyon ed food safety, nengnengen so Hunyo 2012 ya isyu na Awake! pahina 3-9.
^ par. 12 Pian naamtaan no panon mon naprotektaay sarilim ed malaria, nengnengen so Oktubre 2015 ya isyu na Onliing! pahina 14-15.
^ par. 15 Saray nakeketket na maditan ayep et kaukolan ya manpadoktor ya tampol.


text:
SAY PANAG-BANTAYAN—PANARALAN YA EDISYON Nobyembre 2016
Walad sayan isyu iray aaralen ya artikulo parad Disyembre 26, 2016 anggad Enero 29, 2017.
Salita ya Napnoy Kabaliksan!
Antoy impanawag nen Jesus ed saray bibii ya ipapasen a marespeto?
“Itultuloy Yon Pasesegen so Sakey tan Sakey Diad Kada Agew”
Akin ya importante so panamaseseg? Antoy naaralan tayod paraan na panamaseseg nen Jehova, Jesus, tan Pablo? Tan panon kayon makapangiter na epektibon panamaseseg?
Organisado Lapud Panguunor ed Libro na Dios
Si Jehova so sankamaongan ya Manag-organisa. Agta dapat labat ya ilaloan tayon organisado met iray mandadayew ed sikato?
Kasin Papablien Moy Libro nen Jehova?
Marakdakep iray resulta no panggugunaetan na saray totoo na Dios ya iyaplikay simbawa ed Salita to tan matoor dan suportaay organisasyon to.
“Balbaleg so Kimey”
Pribilehyom ya suportaan iya.
Tinawag Manlapud Kabilungetan
Panon tayon nibaga ya saray totoo na Dios et walad kabilungetan nen komaduan siglo C.E.? Panon tan kapigan sinminag so liwawa ed sikara?
Inmekal Irad Palson Relihyon
Kapigan sigpot ya akablos iray totoo na Dios ed panangontrol na Babilonia?
“Manangipalapag na Panarian Diad Britain—Bangon Kayo!!”
Anggapoy baleg ya inaligwasan na saray managpulong na Panarian diad Britain ed loob na samploy taon! Anton pananguman so ginawa?


text:
TEPET NA SARAY KABATAAN
Kasin Ready Ak Lan Mi-date?
Panon mon nibaga ya mandi-date kayo la?
Lanang kayon ompapaway ya dua. Kasin mandi-date kayo la?
Walay panggusto yod sakey tan sakey. Diad sanagew et maminpiga kan man-text o mitongtong ed sikato diad cellphone. Kasin mandi-date kayo la?
Kada walay laen yon sankakaaro et sikayon dua ya lanang so sankaiba. Kasin mandi-date kayo la?
Seguro naebatan mon tampol so unonan tepet. Pero ompan nannonot ka ni antis mon inebatan so komadua tan komatlon tepet. Kanian, panon mon nibaga ya mandi-date kayo la?
Nibagan mandi-date kayo la no walay feelings yod sakey tan sakey tan iikdan yoy panaon so kada sakey.
Kanian say ebat ed taloran tepet et on. No imbaga yo lay feelings yo ed kada sakey tan lanang kayon mantotongtong, diad cellphone odino diad personal, sekreto man itan o amta na arum, nibaga ya mandi-date kayo la odino saninaro kayo la.
Anto so gagala na pi-date?
Say pi-date o piinaroan et dapat ya dugay gagala to—pian natulongan so saninaro ya naamtaan no kasin say apili da et sikato lay labay dan piasawaan.
Nayarin wala ray kakaarom ya agda seseryosoen so piinaroan. Ompan mani-enjoy labat ira ya walay ‘special friend’ da, ya anggapo met so plano ran mangasawa o miasawa. Wala ni ingen iramay say turing da ed sikara et singa labat trophy odino displey ya ipapasikat da ed arum.
Pero maslak ed ontan iran relasyon et maganggano labat. “Dakel iray saninaron kabataan ya manbi-break kayari sakey o duaran simba,” so imbaga nen Heather. “Iisipen dan say piinaroan et magano labat—ya singa to ra ipapasal ed diborsyo imbes ya diad panangasawa.”
Kanian no walay inarom, antokaman so gawaen mo et walay epektod feelings to. Kanian seguroen mo ya duga so intension mo.—Lucas 6:31.
Pannonotan: Labay mo kasin panggalawan na sakey a too so feelings mo ya singa labat itan gakgalaw na ugaw—dokdoken insan ibantak lanlamang? Agmo sirin itan gagawaen ed arum! Ibabaga na Biblia ya say aro et “ag-onkikiwas a mabanday [odino, “andiay respeto,” footnote].”—1 Corinto 13:4, 5.
Imbaga na sakey a kabataan ya si Chelsea: “No maminsan, iisipen ko ya balibali miinaroan pian walay panliketan, pero agla itan makapaliket no say sakey et seryoso la tan amay sakey et andi.”
Tip: Pian magmaliw kan ready parad piinaroan tan panangasawa, basaen so 2 Pedro 1:5-7 tan manpili na sakey ed saray abitla ditan ya labay mon naaralan. Kayari sakey bulan, nengneng mo no anto lay agawaan mo tan no nan-improve ka lad satan.
Kasin wala ak lad edad ya miinaroan?
Parad sika, anton edad ya nayari lan miinaroan so sakey?
Natan itepet mo itan ed ateng mo.
Ompan say ebat mo et duma ed ebat na ateng mo. Odino ompan pareho kayo! Nayarin sakey ka ed dakel ya kabataan ya agni miiinaroan anggad wala la rad suston edad tan mas kabat da lay sarili da.
Ontan so labay ya gawaen nen Danielle ya 17 taon to. Imbaga to: “No isipen ko may nen duay taon lay apalabas, say aanapen ko ed sakey a laki ya piasawaan ko ed saman et duman maong ed aanapen ko natan. Diad tua, anggad natan, agko ni pantitiwalaan so sarilik ed panggawa na ontan iran desisyon. No agla manguman-uman so nonot ko ed loob na pigay taon, insan ko la isipen so piinaroan.”
Wala ni sakey a rason no akin ya mas maong so manalagar. Tinawag na Biblia ya “taon na kalangweran” so panaon ed bilay na sakey a too ya mabiskeg so seksual a pilalek tan romantikon liknaan to. (1 Corinto 7:36) No masyado kan close ed sakey a too ed sayan panaon na bilay mo, mas pabiskegen toy ontan ya liknaan tan ompan makagawa kay aliwa.
Nayarin aliwan ontan so iisipen na arum ya kabataan. Dakel ed sikara et labay day man-eksperimento ed sex. Pero dapat mas matalino ka nen sikara! (Roma 12:2) Ibabaga na Biblia ya “ibatikan yoy seksual ya imoralidad.” (1 Corinto 6:18) No manalagar ka anggad nalampasan mo lay taon na kalangweran o kabataan, sarag mon ‘ipulisay iray bengatlan mauges.’—Eclesiastes 11:10.
Akin et dapat ya manalagar ka ni antis kan miinaroan?
No na-pressure kan miinaroan anta agka ni ready et singa ka napilitan ya man-exam ed sakey a subject ya kakkagapom ni labat ya aralen. Siempre, mairap itan! Kailangan mo ni panaon ya aralen so subject mo pian antam no panon mon ebatan iray tepet ed exam.
Ontan met ed piinaroan.
Seryoso itan. Kanian antis kan man-focus ed sakey a too, kailangan moy panaon pian aralen so importantin “subject”—no panon so mikaaro.
Insan no sinmabi la may dugan too parad sika, mas antam la no panon ya gawaen a matibay so sakey a relasyon. Ta say maong ya panangasawa et pan-iba na duaran maong ya sankaaro.
Agto labay ya ibaga ya no manalagar ka ni antis kan miinaroan et agmo la nagawaan iray labay mo. Diad tua, mas nagawaan mo ni ingen iray labay mo pian ‘manliket ka legan a wala ka nid kalangweran.’ (Eclesiastes 11:9) Wala met so panaon mo ya iprepara so sarilim tan na-improve moy personalidad mo, tan say sankaimportantian, say relasyon mo ed Dios.—Tagleey 3:27.
Legan mon gagawaen itan, enjoy mo ni piulop ed kakaarom. Panon mon nagawaan itan? Balibali ya no ompaway kayo et grupo ya wala ray lalaki tan bibii tan saray responsablin adulto. Imbaga nen Tammy: “Mas na-enjoy ko no ontan. Mas maong no dakel so kaarom.” Ontan met so labay nen Monica. “Balibali no ompaway kayo ya grupo,” so imbaga to, “ta nakaibam iray totoon nanduruma so personalidad da.”
Pero no man-focus kan tampol ed sakey a too, mas walay posibilidad ya nasakitan ka. Kanian agka manaapura. Usar mo yan panaon na bilay mo pian aralen no panon so mikaaro tan napansiansia so pankakaaro. Pian no labay mo lay mi-date, mas kabat mo lay sarilim tan antam no anton talagay aanapen mod sakey a too ya labay mon nakaiba legay bilay.


text:
Ondengel ed Dios Pian Manbilay ya Andi-angga
Labay na Dios ya igiya, protektaan, tan bendisyonan to tayo.
Paunan-salita
Lapud inaro na Dios so amin ya totoo, ibabangat to tayo no panon so manbilay a maliket.
Panon Tayon Dengeley Dios?
Dapat tayon amtaen no antoy dugan gawaen tan no siopay makatulong.
Siopa so Tuan Dios?
Naaralan tayo no antoy ngaran tan saray kualidad to.
Antoy Klase na Bilay Diad Paraiso?
Indeskribe iya na unonan parte na Biblia.
Dinmengel Ira ed si Satanas—Antoy Resulta?
Aliwliwa so tinmumbok iran agawa.
Say Baleg a Delap—Siopay Dinmengel? Siopay Agdinmengel?
Antoy balbaleg ya pananguman ed ugali na totoo?
Antoy Naaralan Tayo ed Baleg a Delap?
Aliwa iyan is-istorya labat.
Siopa si Jesus?
Akin ya importantin kabaten tayo?
Antoy Niiter ed Sika na Impatey nen Jesus?
Nagmaliw a posible ed sikatayo iray balibalin bendisyon.
Kapigan Onsabi so Paraiso?
Ibabaga na Biblia iray nagawa insan onsabi so anggaan.
Antoray Bendisyon ed Saray Ondengel ed Dios?
Saray nagawa ya labalabay mon nanengneng a mismo.
Kasin Dedengelen Itayo nen Jehova?
Anto ray nayarin ipikasim ed sikato?
Panon a Magmaliw ya Maliket so Pamilyam?
Wala ray balibalin bilin ed sikatayo nen Jehova, say angigapo na pamilya.
Antoy Gawaen Tayo Pian Napaliket so Dios?
Wala ray labay tan agto labay.
Panon Mon Nipanengneng a Matoor Ka ed si Jehova?
No magmaliw kan matoor, ontulong iya pian duga iray desisyon mo.


text:
UUMANEN NA BIBLIA SO BILAY
Ikdan Mo Ak Komon na Sakey Taon Labat ya Deen tan Liket
TAON NA INKIANAK: 1971
BANSA: FRANCE
APALABAS: ALANOR ED GRABEN KRIMEN, IMORALIDAD, TAN DRUGA
ISTORYAY BILAY KO:
Manaayam so pamilya mi ed Tellancourt, diad northeastern France. Say tatay ko et French, tan say nanay ko et Italian. Nen waloy taon ko, inmalis kami ed melag a komunidad na saray mairap-bilay tan miuupan trabahador diad Rome, Italy. Maproblema so bilay na pamilya mi. Mabetbet ya mankokolkol iray ateng ko lapud problemad kuarta.
Nen 15 años ko, imbaga nen nanay ko ya ompaway-paway ak met tan mikaaro ak. Kanian onaakar ak tan mabetbet ak ya anggapod abung. Ag-abayag et abarkada ak. Aminsan, walay lakin inmasingger ed siak ya singa makaaro. Inikdan to ak na druga, inawat ko ta labay kon paneknekan ya baleg ak la. Akapila ak ya tampol ed grupo na saray managdruga tan imoral. Aminpiga ak ya naabuso ed sekso. Nagmaliw ak a patapon; anggapo lay pibabalik ed bilay ko. Maer-ermen ak. Nen 16 ko, sinalik so manbikkel. Inminum ak na sakey bote na alak tan tinmaboy ak ed ilog. Taloy agew ya agda ak nabangon.
Kayari na saman, labay ko lay manbilay, balet ta nagmaliw ak ya bayolenti tan managloko. Lalagyaten ko ray totoo ya mi-sex, mandruga ed abung da, insan ko ra takewan. Uusaren ak na saray angkabaleg ya sindikato ya manlakoy druga diad Italy. Naynay kon nakaka-enkuentro ray pulis. Singa anggapo lay kana tan direksion na bilay ko. Balet amtak a walay rason no akin ya mabilay ak ni. Nampikasi ak ed Dios, kinerew kon ikdan to ak na sakey taon labat ya deen tan liket.
NO PANON YA INUMAN NA BIBLIA SO BILAY KO:
Nen 24 años ko, nandesisyon ak ya manayam ed England. Lapud koneksion kod saray drug dealer, walad peligro so bilay ko. Antis ak ya onalis, binisitak si nanay ko tan abigla ak ta mitotongtong ed sikato nipaakar ed Biblia so sakey a lakin si Annunziato Lugarà. * Lapud amtak ya datin kriminal, ataktakot ak tan tinepet ko no akin ya wadman. Inistorya tod siak ya inuman toy kabibilay to pian magmaliw ya Tasi nen Jehova, tan impanpromisa to ak ya mitongtong ak ed saray Tasi kasabik ed England. Inmesel ak. Balet kasabik diman, pinawil kon tampol so datin kabibilay ko.
Sakey ya agew, diad matoon karsada ed London, walay nabet kon Tasi ya mangiiter na magasin ya Panag-bantayan tan Onliing! Anonotan ko may impormisak ed si Annunziato, kanian tinepet kod samay Tasi no sarag to ak ya iyaralan na Biblia.
Manbilib ak ed saray nanaaralan kod Biblia. Singa bilang, tinmalos ed pusok imay akasulat ed 1 Juan 1:9 ya oniay kuan to nipaakar ed Dios: “No ipatua tayo iray kasalanan tayo, sikatayoy perdonaen to tan linisan to ed amin ya ag-inkatunong lapud sikatoy matoor tan matunong.” Balbaleg so epekto na satan a bersikulo ed siak ta marutdutak so kabibilay ko. Akiaral ak a tampol diad Kingdom Hall na Saray Tasi nen Jehova. Impalikna dan welcome ak. Nen naobserbaan koy maapit ya pankakaaro da
Agak masyadon nairapan ya taynanan so druga tan imoral a kabibilay. Mas nairapan ak ya umanen so ugalik. Kaukolan kon respetoen tan ipanengneng so konsiderasyon ed totoo. Diad tua, anggad natan et wala ni ray makapuy ya ugali ya lalabanan ko. Balet diad tulong nen Jehova, wala met la ray angumanan ko. Kayari anem bulan ya panaaral koy Biblia, abautismoan ak bilang Tasi nen Jehova nen 1997.
MARAKEP IRAN RESULTA:
Kayarik ya abautismoan, nankasal kami nen Barbara ya agano met nin Tasi nen Jehova. Nen naimano na sakey ed saray abayag lan kakaarok so baleg ya impanguman ko, nanaral met na Biblia. Nagmaliw ya Tasi, ontan met ed si atsi to. Nanaral met na Biblia so atsi nen baik, ya masulok da lan 80, tan abautismoan antis ya inatey.
Natan et elder ak la ed kongregasyon mi, tan sikami nen asawak et full-time ya ministro, ontutulong kamin manbangat na Biblia ed totoon Italian so lenguahe da diad London. No maminsan et naeermenan ak no nanonotan koy datin kabibilay ko, balet balbaleg a tulong ed siak si Barbara. Awalaan ak a siansia na maliket a pamilya ya abayag ko lan pirawat, tan sakey ya maaron Ama ya abayag ko lan aanapen. Kinerew kod Dios ya ikdan to ak na sakey taon labat ya deen tan liket, balet mas ni so inter to!
Awalaan ak a siansia na maliket a pamilya ya abayag ko lan pirawat, tan sakey ya maaron Ama ya abayag ko lan aanapen
^ par. 10 Nengnengen so artikulon “The Bible Changes Lives


text:
Jesus
—Say Dalan, say Katuaan, say Bilay
Diad sayan libro, nabasam so detalye na impanbilay nen Jesus ya akarekord ed Biblia.
INTRODUKSION
Say Dalan, say Katuaan, say Bilay
Saray imbangat tan ginawa nen Jesus a walad Saray Ebanghelyo, et sarag dan umaney bilay mo.
SEKSION 1
Mangitonton ed Ministeryo nen Jesus
KAPITULO 1
Duaran Mensahe a Nanlapud Dios
Impasabi nen anghel Gabriel iray mensahen mairap ya panisiaan.
KAPITULO 2
Si Jesus et Pinagalangan Antis na Inkiyanak To
Panon ya pinagalangan nen Elizabet tan say lukon to si Jesus?
KAPITULO 3
Niyanak so Mangiparaan na Dalan
Kayarin apapawil so panagsalita nen Zacarias, imbaga toy importantin propesiya.
KAPITULO 4
Maria
—Malukon Balet Aliwan Kasal
Kasin anisia si Jose ed si Maria nen imbaga ton sikatoy malukon, aliwan lapud arum ya laki, noagta lapud masanton espiritu?
KAPITULO 5
Inkiyanak nen Jesus
—Iner tan Kapigan?
Panon tayon amta ya aliwan Disyembre 25 so inkiyanak nen Jesus?
KAPITULO 6
Say Insipan ya Ugaw
Nen inawit nen Jose tan Maria ed templo so baby nin Jesus, duaran maedad ya Israelita so nampropesiya nipaakar ed arapen to.
KAPITULO 7
Binisita na Saray Astrologo si Jesus
Akin ya say bitewen ya anengneng dad Bukig et inggiya to ra nen unaan diad managpatey ya Arin Herodes, aliwan diad si Jesus?
KAPITULO 8
Akatakas Irad Mauges ya Ari
Saray taloran propesiya ed Biblia ya mikonektaan ed Mesias et asumpal nen ugaw ni Jesus.
KAPITULO 9
Imbaleg ed Nazaret
Pigaray agagi nen Jesus?
KAPITULO 10
Nambiahe so Pamilya nen Jesus Paonlad Jerusalem
Mapagpaga si Jose tan Maria nen agda naalmoy Jesus, balet sikatoy mankelaw ta agda amta no iner so pananapan dad sikato.
KAPITULO 11
Imparaan nen Juan Bautista so Dalan
Nen linmad sikato iray Fariseo tan Saduceo, kinondena ira nen Juan. Akin?
SEKSION 2
Say Gapo na Ministeryo nen Jesus
KAPITULO 12
Nampabautismo si Jesus
Akin et binautismoan si Jesus anta anggapoy kasalanan to?
KAPITULO 13
Makaaral ed Impangarap nen Jesus ed Tukso
Say impanukso ed si Jesus et paneknek ed duaran importantin impormasyon nipaakar ed Diablo.
KAPITULO 14
Ginmapo si Jesus ya Nananap na Disipulo
Antoy akakombinsid anemiran disipulo nen Jesus ya aromog da lay Mesias?
KAPITULO 15
Unonan Milagro ya Ginawa To
Impanengneng nen Jesus ed si ina to ya say mangiganggan ed sikato et say Ama to ed tawen aliwan sikato.
KAPITULO 16
Maseseg si Jesus Parad Dugan Panagdayew
Diad Ganggan na Dios et nayarin mangaliw ed templo iray totoo na ayayep ya ibagat da, kanian akin a nampasnokan nen Jesus iray negosyante ed templo?
KAPITULO 17
Imbangat Toy Nicodemo Diad Labi
Antoy labay ya ibaga na ‘iyanak lamet’?
KAPITULO 18
Dinmakel ed si Jesus Balet Dinmaiset ed si Juan
Nan-imon iray disipulo nen Juan Bautista, balet si Juan et andi.
KAPITULO 19
Imbangat Toy Sakey a Samaritana
Walay imbaga nen Jesus ed Samaritana ya agto ni imbaga ed arum.
KAPITULO 20
Komaduan Milagro ed Cana
Diad kaarawi ya manga 26 kilometro, pinaabig nen Jesus so sakey ya ugaw.
KAPITULO 21
Diad Sinagoga ed Nazaret
Antoy imbaga nen Jesus no akin ya labay a pateyen na saray kabaleyan to?
KAPITULO 22
Nagmaliw ya Managsigay na Totoo so Apatiran Disipulo
Tinawag to ran taynan so panagsigay day sira tan igapoy sananey a klase na panagsigay.
KAPITULO 23
Saray Makapakelaw a Ginawa nen Jesus ed Capernaum
Nen pinapaway nen Jesus iray demonyo, pinatunda to ran ibagad saray totoo ya sikato so Anak na Dios. Akin?
KAPITULO 24
Pinalaknab Toy Ministeryo Tod Galilea
Linmad si Jesus iray totoo pian onabig, balet impaliwawa nen Jesus ya walay mas importantin gagala na ministeryo to.
KAPITULO 25
Maabagey Ton Pinaabig so Akating
Diad simpli balet makapanyarin kiwas, pinaneknekan nen Jesus ya talagan inar-aro to iramay papaabigen to.
KAPITULO 26
“Aperdona La Ray Kasalanan Mo”
Antoy imbangat nen Jesus ya koneksion na kasalanan tan sakit?
KAPITULO 27
Tinawag Toy Mateo
Akin ya maliket ya akidungo si Jesus ed saray kabkabat a makasalanan?
KAPITULO 28
Akin ya Agnan-ayunal Iray Disipulo nen Jesus?
Angusar si Jesus na ilustrasyon nipaakar ed katat a panagkargaan pian ebatay tepet da.
KAPITULO 29
Nayari Kasi Manggaway Maabig no Sabaton?
Akin ya papasegsegangen na saray Judio si Jesus nen pinaabig toy lakin 38 taon lan mansasakit?
KAPITULO 30
Say Relasyon nen Jesus ed Ama To
Inisip na saray Judio ya ipapasen nen Jesus so sarili to ya kapantay toy Dios, balet impalinew nen Jesus ya mas atagey so Dios.
KAPITULO 31
Pan-arurot na Dawa Diad Sabaton
Akin ya tinawag nen Jesus so sarili ton “Katawan na Sabaton”?
KAPITULO 32
Anto so Unong ed Ganggan Legan na Sabaton?
Nankasakey iray mankokontraan ya Saduceo tan Fariseo lapud saksakey a gagala.
KAPITULO 33
Impakasumpal na Propesiya nen Isaias
Akin ya imbaga nen Jesus ed saramay pinaabig to ya sikatoy agda ipapakabat odino agda iyiistoryay ginawa to?
KAPITULO 34
Nampili si Jesus na Labinduan Apostol
Antoy pandumaan na apostol tan disipulo?
KAPITULO 35
Say Kabkabat ya Sermon ed Palandey
Amtaen iray manunan punto ed paliwawa nen Jesus.
KAPITULO 36
Mabiskeg so Pananisia na Senturion
Antoy ginawa na opisyal na armada ya pankelawan nen Jesus?
KAPITULO 37
Binilay nen Jesus so Anak na Balo
Atalosan na saray akatasi ed sayan milagro so kaimportantian na ginawa to.
KAPITULO 38
Walay Labay nen Juan a Naamtaan ed si Jesus
Akin et tinepet nen Juan no kasin si Jesus so Mesias? Manduaruwa kasi?
KAPITULO 39
Pakaskasi so Ag-onkiwas ya Henerasyon
Imbaga nen Jesus a diad Agew na Panangukom, mas anlemew ni so dusa na Sodoma nen say Capernaum, say syudad ya sentro na kimey to.
KAPITULO 40
Leksion ed Panamerdona
Nen imbaga nen Jesus ed biin imoral ya aperdona la ray kasalanan to, kasin ibabaga met nen Jesus ya nayari lan ag-unoren so ganggan na Dios?
KAPITULO 41
Milagro
—Diad Siopan Pakayari?
Ibabaga na saray agagi nen Jesus ya aderal lay ulo to.
KAPITULO 42
Akikatunongan si Jesus ed Saray Fariseo
Anto so “tanda nen Jonas a propeta”?
KAPITULO 43
Saray Ilustrasyon Nipaakar ed Panarian
Angiter si Jesus na waloran ilustrasyon pian ipaliwaway nanduruman aspekto na Panarian na tawen.
KAPITULO 44
Pinatunda nen Jesus so Bagyo ed Dayat
Nen pinatunda nen Jesus so bagyo tan daluyon, imbangat to no antoy kipapasen na bilay no sikato lay manuley ed Panarian.
KAPITULO 45
Pakayari Sumpad Saray Demonyo
Nayari kasin onselep so dakel a demonyo ed sakey a too?
KAPITULO 46
Inmabig nen Diniwit toy Kawes nen Jesus
Impanengneng nen Jesus so pakayari tan panangabagey to ed sayan maemosyon ya situasyon.
KAPITULO 47
Abilay so Ugaw ya Bii!
Inelekan na totoo si Jesus nen imbaga ton nanaugip labat so inatey ya ugaw. Antoy amta to ya agda amta?
KAPITULO 48
Nanggaway Milagro, Balet Impulisay Anggan Diad Nazaret
Impulisay na saray taga Nazaret si Jesus, aliwan lapud panagbangat odino say milagron gagawaen to. Walay sananey ya rason.
KAPITULO 49
Nampulong ed Galilea tan Impasal To ray Apostol
Anton talagay labay ya ibaga na ‘asingger lay Panarian na tawen’?
KAPITULO 50
Akaparaan ya Manpulong Anggano Walay Panamasegsegang
Akin ya imbaga ton ombatik ira no walay panamasegsegang anta ag-ira antakot ya ompatey?
KAPITULO 51
Impamatey Diad Sakey ya Birthday
Aliketan a maong si Herodes ed insayaw nen Salome kanian insamba ton iter toy anggan anton kerewen to. Antoy makapabiglan kerew to?
KAPITULO 52
Pamakan ed Nilibo Panamegley na Pigaran Tinapay tan Sira
Talagan importante iyan milagro nen Jesus kanian nabasa ed apatiran Ebanghelyo.
KAPITULO 53
Manuley ya Nakontrol Toy Dagem tan Dayat
Antoy naaralan na saray apostol nen nanakar si Jesus ed tapew na danum tan pinadeen toy dagem?
KAPITULO 54
Jesus
—Say “Tinapay na Bilay”
Akin ya nampasnokan nen Jesus iray totoo anggano nansagpot iran linmad sikato?
KAPITULO 55
Dakel so Abigla ed Imbaga nen Jesus
Dakel ya disipulo nen Jesus so abigla ed imbangat to kanian tinaynan da.
KAPITULO 56
Anton Talagay Manudutak ed Sakey a Too?
Say onloloob ed sangi to o say ompapaway ed satan?
KAPITULO 57
Pinaabig nen Jesus so Ugaw a Bii tan Telek a Laki
Akin ya ag-asakitan so bii nen inyaliling nen Jesus iray kabaleyan to ed saray oken?
KAPITULO 58
Pinarakel Toy Tinapay tan Amasakbay Nipaakar ed Lebadura
Atalosan a siansia na saray disipulo nen Jesus so lebadura ya tutukoyen to.
KAPITULO 59
Siopa so Anak na Too?
Anto ray tombok na Panarian? Siopay angusar ed saratan, tan panon?
KAPITULO 60
Say Impanguman na Itsura nen Kristo
—Pakapatnagay Gloria To
Antoy makapakelkelaw ya agawa ed itsura nen Jesus? Antoy labay ya ibaga na satan?
KAPITULO 61
Pinaabig nen Jesus so Ugaw ya Aselepay Demonyo
Imbaga nen Jesus ya agda apaabig so ugaw lapud kulang so pananisia da? Siopa, say ugaw, ama, odino saray disipulo?
KAPITULO 62
Importantin Leksion ed Kapaabebaan
Saray adulton lalaki et akaaral na importantin leksion ed melag ya ugaw.
KAPITULO 63
Simbawa nen Jesus Nipaakar ed Pakagapol tan Kasalanan
Impaliwawa toy taloran mantutumbokan ya gawaen diad pangasikasoy agpantatalosan na agagi.
KAPITULO 64
Kaukolan so Mamerdona
Inusar nen Jesus so ilustrasyon nipaakar ed agmapangasin aripen pian ipanengneng ya importante ed Dios so inkamabulos tayon mamerdona ed arum.
KAPITULO 65
Manbabangat Legan ya Paonlad Jerusalem
Diad amitlon antikey ya impitongtong to, impaamta nen Jesus iray ugalin mangamper ed sakey ya ontumbok ed sikato.
KAPITULO 66
Linmad Jerusalem Parad Piesta na Saray Tabernakulo
Akin et inisip na saramay ondedengel ed si Jesus ya sikatoy aselepan na demonyo?
KAPITULO 67
“Anggapo nin Balot so Too a Nansalitan Singa Sikato”
Kontran amin ed si Jesus iray membro na atagey a korte na saray Judio, balet walay sakey ya angidepensa ed sikato.
KAPITULO 68
“Liwawa na Mundo”
—Say Anak na Dios
Imbaga nen Jesus ya “say katuaan so mangibulos ed sikayo.” Manlapud anto?
KAPITULO 69
Say Ama Ra
—Si Abraham Odino say Diablo?
Impaliwawa nen Jesus no panon ya nibiig iray ananak nen Abraham, tan no siopan talagay Ama to.
KAPITULO 70
Pinaabig nen Jesus so Lakin Niyanak a Bulag
Tinepet na saray disipulo no akin ya bulag iyan laki. Lapud nankasalanan? Kasin nankasalanan iray ateng to? Nandurumay reaksion na totoo nen pinaabig nen Jesus so bulag.
KAPITULO 71
Kinompronta na Saray Fariseo so Datin Bulag
Apasnokan iray Fariseo ed dugan panagkatunongan na datin bulag. Agawa may tatakotan na atateng to, sikatoy pinapaway dad sinagoga.
KAPITULO 72
Angibaki si Jesus na 70 a Disipulo ya Manpulong
Diad Judea, angibaki si Jesus na 70 tan binilin to ran ipulong so Panarian. Iner so nampulongan na saray disipulo
KAPITULO 73
Samaritano ya Maaro ed Kapara Ton Too
Panon ya inusar nen Jesus so parabolo nipaakar ed Samaritanon maaro ed kapara ton too, odino “maong a Samaritano,” pian epektibon ibangat so sakey a leksion?
KAPITULO 74
Leksion Nipaakar ed Panagsangkaili tan Pikakasi
Binmisitay Jesus ed abung da di Maria tan Marta. Antoy imbangat tod sikara nipaakar ed panagsangkaili? Insan antoy imbangat tod saray disipulo to nipaakar ed pampikasi?
KAPITULO 75
Impaamta nen Jesus so Lapuan na Liket
Inebatan nen Jesus iray manaanap na lingo to, imbaga tod sikaray nipaakar ed “gamet na Dios” tan no panon ya asabian la ray Panarian na Dios. Impaamta to met no panon ya naromog na totoo so tuan liket.
KAPITULO 76
Akidungo ed Saray Fariseo
Impaamta nen Jesus so pankunkunwarin relihyoso na saray eskriba tan Fariseo. Anton ambelat ya aawiten so ipapasakbat dad totoo?
KAPITULO 77
Simbawa nen Jesus Nipaakar ed Kayamanan
Angibagay ilustrasyon si Jesus nipaakar ed mayaman ya too ya angipaalagey na mas angkabaleg iran kamalir. Anton simbawa so imbaga to lamet nipaakar ed peligro na pananap na kayaman?
KAPITULO 78
Manparaan, Matoor a Manag-asikaso!
Impanengneng nen Jesus ya importantid sikatoy espiritual ya pankaabigan na saray disipulo to. Antoy betang na manag-asikaso ed espiritualidad da? Akin et importantin maong so simbawan mansiansian akaparaan?
KAPITULO 79
No Akin ya Magano Lay Kadederal
Imbaga nen Jesus saramay sasalien ton tulongan et naderal no ag-ira magbabawi. Naaralan da kasi importantin leksion ya ibabangat nen Jesus nipaakar ed relasyon ed Dios?
KAPITULO 80
Say Maong a Managpastol tan Saray Pukokan
Iyiilustra na managpastol tan saray karnero to so panmoria nen Jesus ed saray disipulo to. Kasin nabidbir day panagbangat to tan tumboken day panangigiya to?
KAPITULO 81
Nikasakey ed Ama, Balet Aliwan Sikato so Dios
Inakusaan na arum ya kritiko si Jesus ya ipapasen toy sarili ton miparad Dios. Panon ton marundunong ya kinontra iray palson akusasyon da?
KAPITULO 82
Ministeryo nen Jesus Diad Perea
Impaliwawa nen Jesus ed saray ondedengel ed sikato no antoy kaukolan pian nilaban. Importante itan ya bilin to nensaman. Natan ey?
KAPITULO 83
Imbitasyon ed Panangan
Legan ya midudungo si Jesus ed abung na sakey a Fariseo, angiter na ilustrasyon nipaakar ed sakey ya engranden pangdem. Walay imbaga ton importantin leksion parad amin ya totoo na Dios. Anto itan?
KAPITULO 84
Panon Kaseryoso so Pagmaliw a Disipulo?
Seryoson responsabilidad so pagmaliw a disipulo na Kristo. Malinlinew so impangipaliwawa nen Jesus no antoy kaukolan. Nayarin abigla so arum ed saray magmaliw a patumbok to lapud imbaga to.
KAPITULO 85
Manliket Lapud Sakey a Magbabawin Makasalanan
Binalaw na saray Fariseo tan eskriba si Jesus lapud miuulop ed saray ordinaryon totoo. Pian ebatan ira, angiter si Jesus na saray ilustrasyon pian ipanengneng no panon ya ipapasen na Dios iray makasalanan.
KAPITULO 86
Pinmawil so Anak ya Abalang
Antoy naaralan tayo ed ilustrasyon nen Jesus nipaakar ed rebelden anak?
KAPITULO 87
Manplano
—Usaren so Karunongan
Inusar nen Jesus so ilustrasyon nipaakar ed masilib tan masaol ya manag-asikaso na abung pian ibangat so sakey ya ag-inilaloan a katuaan.
KAPITULO 88
Say Mayaman a Too tan si Lazaro
Pian natalosan so parabolo nen Jesus, kaukolan a naamtaan no siopay irerepresenta na duaran manunan karakter.
KAPITULO 89
Nambangat ed Perea Sanen Paonlad Judea
Indanet to so kualidad a makatulong ed sikatayo a mamerdona anggan ed saramay aminpiga lan nankasalanan ed sikatayo.
KAPITULO 90
Say “Kioli tan say Bilay”
Antoy labay ya ibaga nen Jesus sanen inkuan ton saray mangipapatnag na pananisia ed sikato et “aglan balot ompatey”?
KAPITULO 91
Apaoli si Lazaro
Duaran manunan aspekto na sayan ebento no akin a sayan milagro et agniburi na saray onsusumpad si Jesus.
KAPITULO 92
Samplora so Pinaabig
—Sakey so Akisalamat
Aliwan si Jesus labat so akisalamatan na apaabig a too, noagta pati say Dios.
KAPITULO 93
Omparungtal so Anak na Too
Akin a singa kirmat so kiparungtal na Kristo?
KAPITULO 94
Duaran Importantin Kakaukolanen
—Pikakasi tan Kapaabebaan
Diad ilustrasyon nen Jesus nipaakar ed mauges a huis tan say abalon bii, indanet toy kaimportantian na sakey a kualidad.
KAPITULO 95
Diborsyo tan Panangaro ed Ugugaw
Baleg so pidumaan na panmoria nen Jesus ed panmoria na saray disipulo to ed saray ugugaw. Akin?
KAPITULO 96
Inebatan nen Jesus so Mayaman a Manuley
Akin ya imbaga nen Jesus a mainomay nin onlabot ed abot na dagum so sakey a kamelyo nen say pakaloob na sakey a mayaman a too ed Panarian na Dios?
KAPITULO 97
Saray Komikimey ed Kaubasan
Panon a magmaliw ya unor so unaan tan magmaliw ya unaan so unor?
KAPITULO 98
Pinilalek Lamet na Saray Apostol so Inkaprominente
Kinmerew na espisyal a posisyon ed Panarian si Santiago tan Juan, balet agda bukbukor.
KAPITULO 99
Tinulongan Toy Duaran Bulag tan si Zaqueo
Panon tayon pantunosan iray singa mankontraan a salaysay ed Biblia nipaakar ed impamaabig nen Jesus ed sakey a bulag diad asingger ed Jerico?
KAPITULO 100
Say Ilustrasyon To Nipaakar ed Samploran Mina
Antoy labay ya ibaga nen Jesus sanen inkuan to: “Balang sakey a walaan et naikdan ni na dakel, balet samay andian, anggan say walad sikato et alaen ni”?
SEKSION 6
Sampot a Parte na Ministeryo nen Jesus
KAPITULO 101
Pangdem ed Abung nen Simon diad Betania
Walay ginawa nen Maria ya agi nen Lazaro a nansengegay isyu, balet sikatoy indepensa nen Jesus.
KAPITULO 102
Linmoob ed Jerusalem so Ari ya Akalugan ed Asno
Sinumpal to so propesiyan nipasakbay la ed apalabas a liman lasus a taon.
KAPITULO 103
Alinisan Lamet so Templo
Saray manlalako ed Jerusalem et singa met legal ya mannenegosyo, kanian akin ya tinawag ira nen Jesus ya matatakew?
KAPITULO 104
Kasin Ipanengneng na Saray Judio so Pananisia ed Dios?
Wala kasi pandumaan na panisiad si Jesus tan ikiwas lapud satan?
KAPITULO 105
Inusar so Kiew ya Igos Pian Manbangat Nipaakar ed Pananisia
Imbangat nen Jesus ed saray disipulo to so pakayari na pananisia tan impaliwawa to no akin ya impulisay na Dios so bansan Israel.
KAPITULO 106
Duaran Ilustrasyon Nipaakar ed Kaubasan
Amtaen no antoy labay ya ibaga na saray parabolo na laki ya ingganggan to ray anak ton mankimey ed kaubasan to tan say laki ya impaabang toy kaubasan to ed mauges iran tomatanem.
KAPITULO 107
Impatawag na Ari Iramay Inimbitaan ed Bansal
Say parabolo nen Jesus et sakey a propesiya.
KAPITULO 108
Ag-apatitan si Jesus
Ag-akasel ed imbaga to iray Fariseo, insan saray Saduceo, anggad nankakasakey la iray onkokontrad sikato.
KAPITULO 109
Ag-impangaprobad Saray Onkokontran Relihyon
Akin ya agkinonsenti nen Jesus so pankunkunwari na saray relihyon?
KAPITULO 110
Sampot ya Agew nen Jesus Diad Templo
Inusar toy alimbawa na pobrin balo pian mangibangat na importantin leksion.
KAPITULO 111
Nantepet na Tanda Iray Apostol
Say propesiya to et walaan na unaan a kasumpalan legan na inmunan siglo. Wala met kasi kasumpalan to diad arapen ya mas baleg?
KAPITULO 112
Leksion ed Pagmaliw ya Alerto
—Saray Mamarikit
Kasin imbangat nen Jesus ya kapaldua ed saray disipulo to so magmaliw ya makulangkulang tan say kapaldua et makabat?
KAPITULO 113
Leksion ed Pagmaliw ya Makuli
—Saray Talento
Ipapaliwawa na parabolo nen Jesus irayan salita: “Balang sakey a walaan et naikdan ni na dakel.”
KAPITULO 114
Diad Isabi na Kristo Ukomen to ray Karnero tan Kanding
Angusar si Jesus na makapainteres ya ilustrasyon pian ipaliwaway basiyan na andi-angga a pangukom.
KAPITULO 115
Asingger Lay Sampot a Paskua nen Jesus
Akin ya eksakton 30 pirason pilak so nampaknaan na saray lider na relihyon ya ibayar ed si Judas pian traidoren si Jesus?
KAPITULO 116
Imbangat toy Inkamapaabeba Diad Sampot a Paskua
Abigla iray apostol nen ginawa toy kimey na sakey ya aripen.
KAPITULO 117
Say Pangdem na Katawan
Inggapo nen Jesus so memoryal ya nepeg a gawaen na saray patumbok to kada taon diad Nisan 14.
KAPITULO 118
Sangsangan no Siopay Manunaan
Alingwanan la na saray apostol so imbangat nen Jesus nen asasakbay ed saman ya labi.
KAPITULO 119
Jesus
—Say Dalan, say Katuaan, say Bilay
Imbangat nen Jesus so mapuersan katuaan no panon a makaasingger ed Dios.
KAPITULO 120
Manbubunga Bilang Sanga tan Kakaaro nen Jesus
Panon a “manbunga” iray disipulo nen Jesus?
KAPITULO 121
“Manpakpel Kayo! Tinalok so Mundo”
Panon a tinalo nen Jesus so mundo no sikatoy pinatey na mundo?
KAPITULO 122
Sampot a Pikakasi nen Jesus ed Tagey a Kuarto
Impalinew to a wala ni mas importantin agawaan to nen say pangiliktar ed totoo.
KAPITULO 123
Nampikasi Sanen Pinasyay Ermen To
Akin et impikasi nen Jesus: “Ekal mod siak iyan kopa”? Kasin onaatras la ed betang to ya ompatey bilang dondon?
KAPITULO 124
Inyawat tan Inerel si Kristo
Aromog nen Judas si Jesus anggan pegley-labi la.
KAPITULO 125
Inyakar si Jesus ed si Anas, Insan Diad si Caifas
Say impanbista ed si Jesus et panamikewet ed hustisya.
KAPITULO 126
Imburi Diad Abung nen Caifas
Panon a si Pedro, a sakey a toon walaay pananisia tan debosyon, et imbeneg ton tampol si Jesus?
KAPITULO 127
Binista na Sanhedrin, Insan Inawit ed si Pilato
Impatnag na saray Judion lider na relihyon so tuan intension da.
KAPITULO 128
Anggapoy Aromog nen Pilato tan Herodes a Kasalanan To
Akin ya impaiyakar nen Pilato si Jesus pian ukomen nen Herodes? Kasin anggapoy autoridad nen Pilato a mangukom ed si Jesus?
KAPITULO 129
Imbaga nen Pilato: “Nia so Too!”
Anggan si Pilato et binidbir to ray makapadinayew a kualidad ya impatnag nen Jesus.
KAPITULO 130
Inyawat tan Inyakar si Jesus Pian Pateyen
Akin ya imbaga nen Jesus ed saray maneermen a bibii a say akisan da et aliwan sikato noag say sarili ra tan saray anak da?
KAPITULO 131
Impasak ed Poste so Anggapoy Kasalanan ya Ari
Walay insipan nen Jesus a nagawa nid arapen diad samay sakey a kriminal ya impasak ed abay to.
KAPITULO 132
“Tua a Sayan Too et Anak na Dios”
Saksakey so papaneknekan na mamilagron bilunget legay kaagwan, yegyeg, tan inkapilat na kurtina ed templo.
KAPITULO 133
Imparaan tan Imponpon so Bangkay nen Jesus
Akin et kaukolan ya iponpon a tampol so bangkay nen Jesus antis ya onselek so agew?
KAPITULO 134
Anggapoy Karga na Lubok, Lapud Mabilay si Jesus!
Kayarin apaoli si Jesus, sikatoy nampanengneng ya unona ed sakey a biin disipulo imbes a diad saray apostol.
KAPITULO 135
Nampanengneng ed Dakel so Pinaolin Jesus
Panon ya pinaneknekan nen Jesus ed saray disipulo to a sikatoy pinaoli?
KAPITULO 136
Diad Gilig na Dayat na Galilea
Amitlon pinanonotan si Pedro no panon ton paneknekan so panangaro tod si Jesus.
KAPITULO 137
Anengneng na Nilasus Antis na Pentecostes
Kayari inkioli nen Jesus tan antis a sinmegep ed tawen, aminpiga ton indanet ed saray disipulo to no antoy awaten da tan no panon dan usaren itan.
KAPITULO 138
Si Kristo et Walad Nikawanan na Dios
Antoy gawaen nen Jesus legan ton aalagaren so panaon na ikiwas to sumpad kakabusol to?
KAPITULO 139
Ipawil nen Jesus so Paraiso tan Sumpalen Toy Kimey To
Dakel ni gawaen to antis ton ipalima so Panarian ed Dios tan Ama to.
Pian Naalig si Jesus, Magmaliw ya . . .
Aminpigan impanengneng nen Jesus so waloran kualidad legay impanbilay tod dalin.
Indese na Saray Teksto
Usaren iyan indese pian naanap ed libro no anto ran bersikulo ed Ebanghelyo so aaralen.
Indese na Saray Ilustrasyon (Parabolo)
Anapen so kapitulo ed sayan libro ya impaliwawa iray ilustrasyon nen Jesus.
Pigaran Propesiya Nipaakar ed Mesias
Nengnengen iray pigaran propesiyad Biblia ya asumpal ed si Jesus ya mamapaneknek a sikato so Mesias, tan nengnengen no anton kapitulo ed sayan libro so pakabasaan ed satan.
Saray Lugar ya Nanayaman tan Nambangatan nen Jesus
Ipapanengneng na sayan mapa iray lugar ya nakar nen Jesus legan na ministeryo to.


text:
Obligasyon na saray saserdote ya ibangat so pikakabat ed Dios (7)
Nankasalanan iray totoo lapud agmanepeg a pididiborsyo (10-17)
“‘Kabusol ko so panagdiborsyo,’ so inkuan nen Jehova” (16)
2 “Tan natan, O sikayo ran saserdote, parad sikayo iyan ganggan.+2 No agkayo ondengel tan no agyo iya ipapuso pian nigloria so ngaran ko,” so inkuan nen Jehova na saray armada, “idapok ed sikayo so ayew,+ tan pagmaliwen kon ayew iray bendisyon yo.+ On, impagmaliw kon ayew iray bendisyon, lapud agyo ipapapuso.”3 “Deralen* ko so intanem yon bini lapud sikayo,+ tan ipuranis kod lupa yo so dutak na saray ayep ya imbagat yo diad saray piesta yo; tan nibantak kayo ditan.*4 Insan naamtaan yo ya inter ko ed sikayo iyan ganggan pian mansiansia so impisipanan ko ed si Levi,”+ so inkuan nen Jehova na saray armada.5 “Say impisipanan kod sikato et nipaakar ed bilay tan kareenan ya inter kod sikato, a kaiba so takot.* Sikatoy tinmakot ed siak, on, sikatoy inmalagey a mandinayew ed ngaran ko.6 Walad sangi to so ganggan* na katuaan,+ tan anggapoy naromog a kaugsan ed bibil to. Sikatoy nanakar a kaibak diad kareenan tan kaptekan,+ tan dakel so pinabeneg to ed kasalanan.7 Ta obligasyon na saserdote ya ibangat so pikakabat nipaakar ed Dios, tan nepeg ya anapen na totoo so ganggan* manlapud sangi to,+ ta sikato so mensahero nen Jehova na saray armada.8 “Balet tinaynan yo so dalan. Sikayoy sengegan na impakagapol na dakel nipaakar ed ganggan.*+ Dineral yoy impisipanan nen Levi,”+ so inkuan nen Jehova na saray armada.9 “Kanian pagmaliwen ta kayon balbalawen tan abebbeba ed arap na amin a totoo, lapud agyo tinumbok iray dalan ko, noagta walay papaboran yo diad pangiyaaplika yoy ganggan.”+10 “Agta saksakey so ama tayon amin?+ Agta saksakey so Dios ya amalsa ed sikatayo? Kanian akin et agtayo manmamatoor ed balang sakey,+ a papabandayen tayoy impisipanan na inmuunan atateng tayo?11 Agnanmatoor so Juda, tan walay makapadimlan agawa ed Israel tan ed Jerusalem; ta pinabanday na Juda so inkasanto* nen Jehova,+ a satan et pinabli To, tan inala to bilang nobya so anak a bii na sananey a dios.+12 Paandien nen Jehova ed saray tolda nen Jacob so siopaman a manggagawa ed satan, anggan siopa itan,* anggano sikatoy mangiyaapay ed si Jehova na saray armada.”+13 “Tan wala ni arum* a gagawaen yo, a sengegan no akin a napnoy lua tan pannangis tan panermen so altar nen Jehova, kanian agto la iimanoen iray apay yo tan agto la aabobonan so antokaman a manlapud lima yo.+14 Tan inkuan yo, ‘Antoy rason?’ Lapud nantasi si Jehova sumpad sika, ta agka nanmatoor ed bii ya asawam ed inkaugaw mo, anggaman sikato so kaibam tan asawam ya akisipanan mo.*+15 Balet walay sakey ya agnanggawa ed satan, lapud walad sikato so akera ed nikalbon espiritu na Dios. Tan antoy aanapen to? Say ananak* na Dios. Kanian alwaran yoy awawey yo, tan manmatoor kayod asawa yo ed inkaugaw yo.16 Ta kabusol ko* so panagdiborsyo,”+ so inkuan nen Jehova a Dios na Israel, “tan samay sasakbongan to na inkaruksa so kawes to,”* so inkuan nen Jehova na saray armada. “Tan alwaran yoy awawey yo, tan manmatoor kayo.+17 “Pinakesaw yoy Jehova ed saray salita yo.+ Balet inkuan yon, ‘Diad anton paraan a sikatoy pinakesaw mi?’ Diad pangibabaga yoy, ‘Amin a manggagaway mauges et maong ed pakanengneng nen Jehova, tan panliliketan to ra,’+ odino, ‘Kawalaay Dios na inkahustisya?’”


text:
B12-B
Say Sampot a Simba na Bilay nen Jesus Diad Dalin (Part 2)
Nisan 12
KASELEK NA AGEW (Onggagapo tan mansasampot iray agew na saray Judio kaselek na agew)
KABUTAY NA AGEW
Nampainawa kaiba iray disipulo to
Akipaknaan si Judas pian iyawat si Jesus
KASELEK NA AGEW
Nisan 13
KASELEK NA AGEW
KABUTAY NA AGEW
Namparaan si Pedro tan Juan parad Paskua
Sinmabi Jesus tan saray arum ya apostol nen ngarngarem la
KASELEK NA AGEW
Nisan 14
KASELEK NA AGEW
Angan ed Paskua kaiba iray apostol
Inurasan to ray sali na saray apostol
Pinaalis toy Judas
Inggapo toy Pangdem na Katawan
Inyawat tan inerel diad hardin na Getsemani
Batik iray apostol
Inusisa na Sanhedrin diad abung nen Caifas
Imburi nen Pedro si Jesus
KABUTAY NA AGEW
Inmarap lamet ed Sanhedrin
Inawit ed si Pilato, insan diad si Herodes, tan dia lamet ed si Pilato
Senentensiaan na ipapatey tan impasak ed poste diad Golgotha
Inatey nen manga alas-3 na ngarem
Inyepas so bangkay to tan imponpon
KASELEK NA AGEW
Nisan 15 (Sabaton)
KASELEK NA AGEW
KABUTAY NA AGEW
Inmabobon si Pilato a wala ray mangguardia ed lubok nen Jesus
KASELEK NA AGEW
Nisan 16
KASELEK NA AGEW
Walay sinaliw a kaaruman a pampabalingit parad bangkay to
KABUTAY NA AGEW
Pinaoli
Nampanengneng ed saray disipulo
KASELEK NA AGEW


text:
Agosto 28–Setyembre 3
EZEQUIEL 39-41
Kansion 107 tan Pikakasi
Introduksion (3 min. o mas antikey)
KAYAMANAN ED SALITA NA DIOS
“No Antoy Naaralan Mo ed Templo ya Anengneng nen Ezequiel ed Pasingawey”: (10 min.)
Eze 40:2—Say panagdayew ed si Jehova et atagtagey nen saray arum ya klase na panagdayew (w99 3/1 11 ¶16)
Eze 40:3, 5—Seguradon sumpalen nen Jehova so gagala to nipaakar ed dugan panagdayew (w07 8/1 10 ¶2)
Eze 40:10, 14, 16—Pian awaten nen Jehova so panagdayew tayo, nepeg ya manbilay tayo base ed atagey tan maptek iran estandarte to (w07 8/1 11 ¶5)
-
Pankotkot na Espiritual a Kayamanan: (8 min.)
Eze 39:7—Akin ya nibagan papabandayen na totoo so ngaran na Dios no sikato so tetetelen da ed ag-inkahustisya ed mundo? (w12-E 9/1 21 ¶2)
Eze 39:9—Kayari Armagedon, antoy gawaen ed saray armas tan kagawaan ed guerra ya inusar na saray bansa? (w89-E 8/15 14 ¶20)
Antoy naaralan yod babasaen ed Biblia diad sayan simba nipaakar ed si Jehova?
Anto ni ray arum ya espiritual a kayamanan ya akotkot yo ed babasaen ed Biblia diad sayan simba?
-
Panagbasa ed Biblia: (4 min. o mas antikey) Eze 40:32-47
MAGMALIW YA EPEKTIBO ED MINISTERYO
Unonan Pitongtong: (2 min. o mas antikey) fg leksion 1 ¶1—Igapo diad pangipresenta ed video (balet agla i-play) ya Labay Moy Makarengel na Maong a Balita? Iyopresi so brosyur.
Panagpawil: (4 min. o mas antikey) fg leksion 1 ¶2—Iparaan so unabung parad ontumbok ya ibisita.
Panagaral na Biblia: (6 min. o mas antikey) fg leksion 1 ¶3-4
BILAY NA KRISTIANO
“Kapigan Ak Makapan-Auxiliary Payunir Lamet?”: (15 min.) Paliwawa a mankomentoy dumerengel. I-play so video ya Diad Tulong nen Jehova, Sarag Kon Gawaen so Amin.
Panagaral na Kongregasyon ed Biblia: (30 min.) kr kap. 17 ¶1-9
Manrepaso tan Ibagay Aralen ed Ontumbok a Simba (3 min.)
Kansion 92 tan Pikakasi


text:
/1 Inyatoy damdama ditu'un Kristuh din agguy na'aliwan di bahol tu'u, at hiyah ne panginnilaan hi aat di pamhod Apo Dios ay ditu'un nidugah. Hi Jesu Kristu ya na'ahhamad di nangulgudnah nan makulug an tugun, an hiyay na'abbagbagtun namahuan hi natayana, ya un an amin di mamahuan, ya hiyay mumpapto' hitun luta; ya ta''on nan a'alida, ya ipapto'na goh. Mabiggat, ya hiyay gotad di Hudyuh nan Punnomnomandah Nunlapawan di Anghel Apo Dios Hinan Tatagu; Ya inilan Jesus an magadyuh di pumbangngadanah nan nalpuwanah wadan Amana, at taynana tun luta; Ya pohpohdon Jesus nan nangulug ay hiyan taynanah tun luta, ya impattignay pamhodnan didad nangamung un natoy. Hiyah ne aatna, ti nidugah di pamhod Apo Dios hinan tataguh tun luta, at hennagna han oh'ohhan imbaluynan dida, ta an amin di mangulug ay hiya, ya adida milahhin ay Apo Dios, at mi'tagudan hiyah mid pogpogna.
/2 Heten na'at, ya hiyay nangipa'annung hidin impitudo' Ama tu'uh din nun'alunonah nan tataguh penghana, ti inalinay. Munhabi han babain mid ah lala'ih nangelo' ay hiya, ya muntungaw at lala'i, ya hay mingadan, ya hi Emmanuel, ya nan alyon di hapit an Emmanuel, ya alyon tu'uy, wah Apo Dios ay ditu'u.


text:
SEKSION 3
No Panon ya Solusyonan Iray Problema
“Aralem komon so panangaro yo ed sakey tan sakey, lapud sasakoban na aro so dakel a kasalanan.”
Legan ya onggagapo kayod bilay na sanasawa, wala ray nadalan yon problema. Nayarin lapud mandumaan kayoy panag-isip, nalilikna, tan panmoriad bilay. Odino saray problema et nayarin manlapud arum tan ag-iilaloan a nagawa.
No maminsan, ompan ibaliwalam so realidad. Balet bibilinen itayo na Biblia ya arapen iray problema tayo. (Mateo 5:23, 24) Naalmom iray sankaabigan ya solusyon ed saray problemam diad pangunor ed saray prinsipyo na Biblia.
1 PANTONGTONGAY PROBLEMA
NO ANTOY KUAN NA BIBLIA: “Wala so . . . panaon a pansalita.” (Eclesiastes 3:1, 7) Seguroen ya walay oras yon pantongtongan iray problema. Ibagam ed asawam no anton talagay naliliknam tan opinyon mo. Lanang kan “mansalita na katuaan” ed sikato. (Efeso 4:25) Anggano ampetang lay ulom, agka mikokolkol. No kalmado ka labat ya onebat, agla napabaleg so isyu.
Anggano agkayo namparay opinyon, mansiansian magalang, lanang ya ipanengneng so panangaro tan respetod sikato. (Colosas 4:6) Salien ya solusyonan a tampol so problema, tan agpupultotey komunikasyon.
NO ANTOY NAYARIM A GAWAEN:
Mangi-set na dugan oras pian pantongtongay problema
No sikatoy mansasalita, agka onsasalet pian no sika lay mansalita et agmet onsalet.
2 ONDENGEL TAN TALOSAN
NO ANTOY KUAN NA BIBLIA: ‘Manaaroan kayo na malet, a singa dilin sanaagi; manuunaan kayo ed pangiter na dayew [odino galang] ed sakey tan sakey.’ (Roma 12:10, Maung a Balita) Importante so idengel. Salim ya talosan so opinyon na asawam, ‘milikna tan manpaabeba’ ka. (1 Pedro 3:8; Santiago 1:19) Agka mankunkunwarin ondedengel. No nayari, itundam ni gagawaen mo tan imanom so asawam, odino tepet mo no sarag ton naani yo la pantongtongan. No tratoen mon kaarom so asawam imbes ya kalaban, ‘agka bastabasta manpasnok.’
NO ANTOY NAYARIM A GAWAEN:
Dengel ka labat, anggano agmo labay so narerengel mo
Talosan mo no akin ya onman so imbaga to. Obserbaan so kakikiwas tan tono na boses to
3 TOOREY NANTONGTONGAN
NO ANTOY KUAN NA BIBLIA: “Walay nagunggona ed kada kimey a pansasagpotan, balet say angangga labat ed salita et mansumpal ed pankaukolan.” (Uliran 14:23, NW) Kanian kulang so angangga labat ed salita. Kaukolan yon toorey nantongtongan yo pian nasolusyonan itan. Nayarin mairap, balet nabawbawi yoy pansagpot yo. (Uliran 10:4) No mankimey kayo bilang sakey a team, nabendisyonan kayo.
NO ANTOY NAYARIM A GAWAEN:
Mandesisyon no antoy praktikal a gawaen na balang sakey pian nasolusyonay problema
Panapanaon, nengnengen no anto lay agawaan yo


text:
1Inimbawata si Isa sa siti a Bitlihim sa Yodiya sii ko kandadato i Hirod. Sa masa oto na aden a manga pamimitoon a miyakaoma sa Yarosalim a poon sa sebangan. 2Miyangingise siran a "Anda so gopen inimbawata a Solotan o manga Yahodi? Miyailay ami so bitoon iyan ko kiyasebang iyan, na somiyong kami sii ka simbaan ami." 3Kagiya maneg ai o Dato Hirod na miyasosa so pamikiran iyan taman ko langon a taw sa Yarosalim. 4Na piyakitawag iyan so langon o manga poporo a imam o manga Yahodi ago so manga goro ko Kitab, na iniise iyan kiran o anda ipembawata so Al Masih. 5Pitero iran on a "Sii sa siti a Bitlihim sa Yodiya, ka giyai i inisorat o Nabi: 6'Seka, Bitlihim, sa inged a Yodah, kena a ba ka lebi a mitatanan sii ko manga ala a siti sa Yodah ka pekapoon reka so isa a dato a tegikor ko manga pagtaw aken a Israil.' " 7So kiyanega sii i Hirod na piyakisogoan iyan so manga pamimitoon sa da a matao ron na kiyatokawan iyan kiran so ponto a oras a kiyasebang o bitoon. 8Na piyakasong iyan siran sa Bitlihim a tig iyan "Ikano roo den na mbabanoga niyo piyapiya angkoto a wata. Amay ka matoon iyo na pakitokawi niyo raken kaan ako ron mambo makasong, ka simbaan aken." 9Oriyan o kiyapamakinega iran ko dato na lomiyalakaw siran. Na sii ko kapelalakaw iran na so bitoon a miyailay iran ko kiyasebang iyan na moona kiran taman sa tomiyareg ko kaporoan o walay a katatagoan ko wata. 10Kagiya mailay iran so bitoon na tanto siran a miyababaya. 11Somiyoled siran ko walay na miyailay iran so wata a ped iyan si Mariyam a ina iyan, na miyamanodiyod siran ko wata ago sinimba iran sekaniyan. Na likaan iran so pontir iran na bigan iran sa manga pamemegayan a bolawan, doka ago lana mamot a bebetowan sa mira. 12Oriyan iyan na komiyasoy siran ko inged iran a miyokit ko salakaw a lalan, ka piyakaiktiyar siran o Kadnan a nggolalan ko taginepen sa di siran kesoy ki Hirod. 13Kagiya makalalakaw siran den na mipeyag ki Yosop so isa a malaikat o Kadnan a miyakaokit sa taginepen, na tig iyan a "Mbowat ka na kowaa ngka so wata ago si ina iyan na pagapas kano sa Misir. Tareg kano roo taman sa matero aken rekano a komasoy kano, ka pembabanogen i Hirod so wata, ka mbonoon iyan." HiHka 14Na mimbowat si Yosop na kinowa niyan so wata ago si ina iyan sangkoto den a kagagawii, na somiyong siran sa Misir 15A ron siran komiyaden taman ko kiyapatay i Hirod. Miyanggolaola ini a aya kinitoman o pitero o Kadnan a nggolalan ko Nabi a "Tiyawag aken so wata aken sa ganat den sa inged a Misir." 16Kagiya masipat i Hirod a miyaakal sekaniyan o manga pamimitoon na tanto a kiyararangitan. Na inisogo iyan a pemonoon so langon o manga wata a mama roo sa Bitlihim ago so midadair on a manga darpa a miyakadowa ragon a idad iyan ago so da pen madowa ragon, a mipepasod ai ko kiyatokawan iyan ko manga pamimitoon makapantag ko masa a kiyasebang o bitoon. 17Samaoto na minitoman den so pitero o Nabi Yaramiyas a: 18“Aden a lagam a pekeneg roo sa Ramah a dii ndidiyagaw ago tanto a mboboko; si Rakil na ipenggoraok iyan so manga wata iyan, na di kebaya o ba katayoi ka miyamatay siran den." 19Kagiya matay den si Hirod na mipeyag ki Yosop so malaikat o Kadnan roo sa Misir a miyakaokit sa taginepen, 20Na tig iyan a "Mbowat ka na kowaa ngka so wata ago si ina iyan na kasoy kano sa inged a Israil, ka miyatay den so manga taw a miyanamar sa kambonoa iran ko wata." 21Na mimbowat si Yosop na kinowa niyan so wata ago si ina iyan na komiyasoy siran sa inged a Israil. 22Ogaid na kagiya maneg iyan a si Arkilaos na aya den Dato sa Yodiya a minisambi ki Hirod a ama iyan na miyalek si Yosop o ba roo baling. Na sabap sa piyakaiktiyar sekaniyan a nggolalan ko taginepen na somiyong ko probinsiya a Galili 23Na sii siran komiyaden ko siti a bebetowan sa Nasarit. Giyanan i kinitoman o pitero o manga nabi a "Mbetowan sekaniyan sa taw sa Nasarit."
Copyrighted Material
Learn More


text: 4 Lapud saya, agagin inad-arok tan il-iliwen ko, a liket ko tan koronak,+ diad onian paraan et mansiansia kayon mapekder+ nipaakar ed Katawan.2 Bilinen koy Euodias tan bilinen koy Sintique a magmaliw a saksakey so nonot da nipaakar ed Katawan.+3 On, kerewen ko met ed sika, a tuan kakimeyan ko,* ya itultuloy mon tulongan irayan bibii a kaibak a nansagpot parad maong a balita, pati si Clemente ontan met iray arum nin kakimeyan ko, a say kangaranan da et walad libro na bilay.+4 Manliket kayon naynay ed Katawan. Uliten ko, Manliket kayo!+5 Naamtaan komon na amin a totoo a makatunongan kayo.+ Asingger so Katawan.6 Agkayo mapagpaga ed antokaman,+ noagta diad amin a bengatla et ipaamta yo ed Dios iray kerew yo diad panamegley na pikakasi tan masimoon a pikekerew tekep na pisasalamat;+7 tan say kareenan+ na Dios a palumbasan toy amin a pakatalos so manbantay ed saray puso+ tan nonot yo diad panamegley nen Kristo Jesus.8 Kaunoran, agagi, amin a bengatlan tua, amin a bengatlan importante, amin a bengatlan matunong, amin a bengatlan malinis, amin a bengatlan managyat na panangaro, amin a bengatlan positibo, amin a bengatlan maong, tan amin a bengatlan makapadinayew, itultuloy yo irayan nodnonoten.*+9 Itultuloy yon gawaen iray naaralan yo pati saray inawat, nadngel, tan anengneng yo nipaakar ed siak,+ tan niwala ed sikayo so Dios na kareenan.10 Malikeliket ak bilang lingkor na Katawan ta ipapanengneng yo lamet a nononoten yo ak.+ Anggano sankanonot yo ak nensaman, anggapoy pankanawnawa yon ipanengneng itan.11 Agko ibabaga iya lapud mankaukolan ak, ta naaralan ko la a pasaragen no antoy wala,* antokaman so kipapasen ko.+12 Amtak no panon so manbilay ed dagdaiset+ tan no panon so manbilay ed dakdakel. Diad amin a bengatla tan diad amin a kipapasen et naaralan koy sekreto no panon so manbilay, balanglan naksel odino narasan ak, balanglan walaan ak na dakdakel odino mankaukolan ak.13 Walay biskeg kon arapen so amin a bengatla lapud samay mangiiter ed siak na pakayari.+14 Anggaman ontan, maabig so ginawa yon panusuporta ed siak diad kairapan ko.15 Diad tua et amta yo met, sikayo ran taga Filipos, a sanen unonan naaralan yo so nipaakar ed maong a balita, tan sanen tinmaynan ak ed Macedonia, anggapoy kongregasyon a sinmuportad siak nipaakar ed panangiter tan panangawat, noagta sikayo labat;+16 ta legan a wala ak ed Tesalonica, aliwa labat ya aminsan noagta amidua kayon angipawit na tulong a nakaukolan ko.17 Aliwan lapud manaanap ak na regalo, noagta labay kon nanengneng so bunga a mangarum na kayamanan* yo.18 Balet, amin a nakaukolan ko et wala lad siak tan sobra ni ingen. Anggapo lay kulang ko ta naawat ko la iramay impawit yod si Epafrodito,+ a satan et ambalbalingit,+ naabobonan a bagat, a makapaliket ed Dios.19 Diad ontan, say Dios ko et iter toy amin a nakaukolan yo+ unong ed magloria iran kayamanan to diad panamegley nen Kristo Jesus.20 Say Dios tan Ama tayo et nigloria komon ya anggad angga. Amen.21 Ikumustaan yo ak ed balang masanto a disipulo nen Kristo Jesus. Manpapakumusta met ed sikayo iray agagin kakaibak.22 Manpapakumusta ed sikayo so amin a masanto, nagkalalo la ed saramay walad sankaabungan na Cesar.+23 Niwala komon so agnaparaan a kaabigan na Katawan a Jesu-Kristo ed espiritun ipapatnag yo.


text:
SAY PANAG-BANTAYAN—PANARALAN YA EDISYON Hunyo 2017
Walad sayan isyu iray aaralen ya artikulo parad Hulyo 31 anggad Agosto 27, 2017.
Kasin Nanonotan Yo?
Binasam ta iray agano nin isyu na Say Panag-bantayan? Salim pa sirin no pigaray naebatan mon nibase ed Biblia iran tepet.
Liligliwaen Itayo nen Jehova Diad Amin a Subok
Antoy pigaran irap ya nayarin naeeksperiensya na saray sanasawa odino na pamilya natan? No makakaeksperiensya kayo na ontan iran problema, panon kayon ligliwaen na Dios?
Pablien Iray Espiritual a Kayamanan
Anto ran kayamanan so nepeg tayon pablien, tan panon tayon nagawaan itan?
Ag-onnenengneng ed Itsura
Antoy resulta nen maanos ya akitongtong so sakey ya Tasi nen Jehova ed lakin manaayam ed gilig na dalan, ya makapadimla tan iyaarawi toy sarili to ed arum?
Kasin Ayosen Moy Agpantatalosan Pian Niwalay Kareenan?
Kakkaukolan na totoo so kareenan. Balet no singa niyaabeba ra tan nasasakitan lay pride da, dakel so makakagawa na bengatlan pansengegan na problema. Panon mon naiwasan itan?
“Nirayew Komon so Maong a Pakatebek Mo!”
Imbaga iratan nen David nensaman pian irayew si Abigail. Akin et inrayew nen David si Abigail, tan antoy naaralan tayo ed alimbawa na sayan bii?
Manpokus ed Importantin Isyu
Anto so importantin isyu ya nalalanor so amin ya totoo? Akin et importantin amta tayo itan?
Suportaan so Inkasoberano nen Jehova!
Antoy epekto ed bilay mo no bidbiren mo a si Jehova so manepeg a manuley ed uniberso?
Kasin Antam La?
Akin et imbaga nen Jesus ya “matatakew” iramay negosyante ya manlalako na ayayep diad templo?


text:
William Shakespeare
Sankasikatan ya writer ed buon mundo si William Shakespeare balet say bilay to so balbaleg met ya misteryo. Daiset labat so anta itayo ed nagin bilay to yan henyo.
Inianak da ed Stratford-upon-Avon nen April 23, 1564. Nanengneng tayo ed rekord na simbaan na Holy Trinity Church ya abinyagan da yan ogaw nen April 26, 1564. Nan-aral ed sakey ya libren “grammar school.” Kasompal tonyan anggapo lay anta itayo no anto lay agawa ed bilay to. Say sinmublay ya public rekord to et nen naasawa to si Anne Hathaway nen November 28, 1582. Labinwalo to labat tan si Anne et duwamplo-tan-anemira to la nen nankasal ira.
Nen taon ya 1588 nanayam si William diman ed London. Akaanap na trabaho to bilang umaarte o aktor tan managsulat o playwright. Malinew ya baleg so talento to yan balon managsulat. Omman labat lay panag-ibeg da iramay masisiken lan managsulat ed sikato lalo la ya ay si Robert Greene. Intan met la nen nan-trabaho si William ed samay tatawagen ya Lord Chamberlain’s Men (King’s Men). Sikato so sanka-sikatan ya managsulat ed teatro anggan ta nagin sakey ed akanggawa na teatron Globe. Diya to la insulat iramay sikat ton Romeo tan Juliet, Anthony tan Cleopatra, Julius Caesar, Macbeth, Hamlet, A Midsummer Night’s Dream tan The Merchant of Venice.
Anggapo la siguroy makatalo ed henyo to yan managsulat. Pigaran taon lay apalabas balet anggad natan nababasa tayo ni so insulat to. Anggad natan narerengel tayo ni iramay “To be or not to be,” “A rose by any other name would smell as sweet,” “Lend me your ears,” tan dakel niran arum ya balikas to.
Siyopa ed saramay managsulat natan so makatalo ed makapalaram ya henyo to iyay si William Shakespeare? Anggapo la siguro. Saksakey labat so William Shakespeare diya ed mundo.


text: 4 Kanian siak, a nipriso+ nisengeg ed Katawan, et mikakasi ak ed sikayo a manbilay kayo komon a manepeg+ unong ed samay anawagan ed sikayo,2 a walaan kayo komon a naynay na kapaabebaan*+ tan inkaulimek, tan anos,+ ya itepel yoy balang sakey lapud aro,+3 tan gawaen yoy anggaay nayarian yon pansiansiaen so pankakasakey yo ed espiritu tan manbilay kayo a walay kareenan.+4 Wala labat so sakey a laman,+ tan sakey ya espiritu,+ unong a saksakey so ilalo+ ya anawagan ed sikayo;5 sakey a Katawan,+ sakey a pananisia, sakey a bautismo;6 sakey a Dios tan Ama na amin, a manuuley ed amin tan mankikimey diad panamegley na amin tan say pakayari to et onkukurang ed amin.7 Natan, say agnaparaan a kaabigan et niiter ed kada sakey ed sikatayo unong ed impanukat na Kristo ed sayan regalo.+8 Ta inkuan to: “Sanen sikatoy sinmegep ed tagey, angawit na saray narel; sikatoy angiter na saray regalo a lalaki.”+9 Et antoy labay ya ibaga na balikas a “sikatoy sinmegep”? Kabaliksan na satan a sikatoy linmeksab met diad abeba iran pasen, salanti, diad dalin.10 Samay mismon linmeksab et sikato met imay sinmegep+ ed pasen a mas atagey ni nen say tawen,*+ pian diad panamegley to et nasumpal so amin a bengatla.11 Tan inter toy arum bilang apostol,+ say arum bilang propeta,+ say arum bilang ebanghelisador,*+ say arum bilang pastol tan managbangat,+12 pian nipetek* da iray masanto, pian manlingkor irad arum, pian pabiskegen day laman na Kristo,+13 anggad mankakasakey tayo lan amin ed pananisia tan ed suston kakabatan nipaakar ed Anak na Dios, a magmaliw itayon singa baleg* lan too,+ ya anggad nasabi tayo lay nagnap ya inkatatken, a mipara ed Kristo.14 Kanian ag-itayo la nepeg a magmaliw ya ugaw ya unor-unor ed saray palson bangat na totoo+ diad panamegley na panagsaol, diad panamegley na kasiliban ed panaggaway mapalikdo iran pakana, pian ag-itayo magmaliw a singa baloton iyaanor-anor na saray daluyon tan ipapalirpalir na dagem.15 Balet, legan tayon sasalitaen so katuaan, nisengeg ed aro et ombaleg itayo komon ed amin a bengatla a mitunosan ed samay ulo, si Kristo.+16 Lapud sikato, say interon laman+ et ginawan mantutunosan tan kada kabiangan et mantutulongan pian iter no antoy nakaukolan na laman. Sano susumpalen na kada kabiangan so betang to, ontulong itan ed ibaleg na laman legan ya ombibiskeg ed aro.+17 Kanian, saya so ibagak tan paneknekan ko ed sikayo diad arapan na Katawan, ya agkayo la nepeg a manbilay a singa ed saray nasyon+ a manbibilay unong ed andi-kakanaan* a panagnonot da.+18 Ambilbilunget so kanonotan da tan nisian ira ed bilay a manlalapud Dios, lapud anggapoy amta ra tan agmakaliknay puso ra.19 Lapud agla ran balot makakaliknay kababaingan, inlebleb day inkasikara ed anggapoy-baing a kagagawa*+ pian gawaen so amin a klase na karutakan ya ag-iran balot napepenek.20 Balet naaralan yo ya aliwan ontan so Kristo,21 no talagan nadngel yo tan nibangat kayo diad panamegley to, unong ed katuaan ya imbangat nen Jesus.22 Imbangat kayo a nepeg yon lakseben so daan a personalidad+ a mitunosan ed datin kabibilay yo tan nadederal lapud mapalikdo iran pilalek na satan.+23 Tan nepeg yon itultuloy a pasimbaloen so paraan na panagnonot yo,*+24 tan nepeg yon isulong so balon personalidad+ a pinalsa unong ed linawa na Dios tan mitunosan ed saray kakaukolanen na tuan inkatunong tan katooran.25 Kanian, natan ta nilakseb yo lay katilaan, kada sakey ed sikayo so mansalita na katuaan ed kapara ton too,+ lapud amin tayo et kabiangan na saksakey a laman.+26 No onsasanok kayo, agkayo komon mankakasalanan;+ agyo aabuloyan ya onselek so agew a wala ni pasnok yo;+27 agyo iikdan na pankanawnawa so Diablo.*+28 Komon ta say matakew et agla mantakew; imbes, sikatoy mansagpot, a manggawa na maabig a kimey diad panamegley na saray lima to,+ pian walay inabang to ed siopaman a mankaukolan.+29 Agkomon ompaway ed sangi yo so abulok a salita,+ noag say maabig a salita labat a makapabiskeg unong a nakaukolan, pian nagunggonaan iray ondedengel ed satan.+30 Ontan met, agyo papaermenen so masanton espiritu na Dios,+ a satan so intatak ed sikayo+ parad agew na kibulos diad panamegley na dondon.+31 Ekal yod inkasikayo so amin a klase na paneem-em na sakit na linawa,+ pasnok, sanok, paneyag, tan makapasakit a salita,+ pati say amin a bengatlan makaderal.+32 Balet ipanengneng yoy kaabigan ed sakey tan sakey, magmaliw kayon maabagey,+ a mabulos kayon manpeperdonaan no panon a sikayoy mabulos a pinerdona met na Dios diad panamegley nen Kristo.+